text:
Дмитрий Медведевтың төбәк йәмәғәтселекте ҡабул итеү бүлмәһе етәксеһе граждандар менән осрашты
ӨФӨ, 2015 йыл, 21 май. /«Башинформ» мәғлүмәт агентлығы, Ғәлиә Нәбиева/.
«Берҙәм Рәсәй» партияһы рәйесенең йәмәғәтселекте ҡабул итеү бүлмәһе етәксеһе Рәил Әсәҙуллин Өфөлә граждандар менән осрашты. Мөрәжәғәттәрҙең күбеһе мәғариф, мәҙәниәт, рухи ҡиммәттәргә ҡағылышлы ине.
Һайлаусыларҙың ауыл ерендә инфраструктураны үҫтереүгә, халыҡты социаль тәьмин итеүгә бәйле проблемалары ла иғтибарҙан ситтә ҡалманы. Атап әйткәндә, бер нисә ғариза биреүсе халыҡ һайланыусыһы менән осрашыуға Шишмә районынан килгән. Уларҙың береһе нисә йылдар буйына хәл ителмәгән Иҫке Муса һәм Яңы Киевка ауылдары араһындағы юлдың сифаты мәсьәләһен күтәрҙе.
«Шишмә районында юлдарҙың насар булыуы хаҡында күптән билдәле. Финанслау кәмеүе арҡаһында ул беҙ теләгән тепмтарҙа бармай. Әлеге мәсьәлә тиҙерәк хәл ителһен өсөн мөмкин булғандың барыһын да эшләйәсәкмен», — тип ышандырҙы Рәил Әсәҙуллин.
Дәүләт Йыйылышы депутаты менән осрашыуға хеҙмәт бурысын үтәгәндә һәләк булған полиция хеҙмәткәренең апаһы килгәйне. Уның ғаиләһе торлаҡ сертификатын юлларға теләй. Республиканың Эске эштәр министрлығына һәм урындағы муниципалитетҡа мөрәжәғәт итеүҙәр һөҙөмтә бирмәй. Йәмәғәтселекте ҡабул итеү бүлмәһе етәксеһе ярҙамсыларына мәсьәләне юридик яҡтан өйрәнергә һәм кәрәк булған осраҡта йәнә тейешле инстанцияларға мөрәжәғәт итергә ҡушты.


c: text/html

text:
Башҡортостанда Мәүлит байрамын билдәләй башланылар
Башҡортостандың «Йоматау» шифаханаһында Мәүлит байрамы (Мөхәммәт пәйғәмбәрҙең донъяға килгән көнөн байрам итеү) үткәрҙеләр. Ойоштороусылары – урындағы мәхәллә һәм Рәсәй мосолмандары Үҙәк диниә назаратының Рәсәй ислам университеты. Һаулыҡ йорто етәкселеге һәм хеҙмәткәрҙәре ҙур ярҙам күрһәтте.
Рәсәй мосолмандары Үҙәк диниә назаратының матбуғат хеҙмәтенән хәбәр итеүҙәренсә, байрамды Йоматау мәсете имам-хатибы Йәмил Ғәрифуллин алып барҙы. Юғары мөфтөй Тәлғәт Тажетдин ҡушыуы буйынса «Ләлә-Тюльпан» мәсете имам-хатибы Әхмәт Ғәрифуллин һәм Рәсәй мосолмандары Үҙәк диниә назаратының Рәсәй ислам университеты проректоры Мөрсәл Әхмәтов сарала ҡатнашыусыларға тәбрикләү һүҙҙәре менән мөрәжәғәт итте.
Шәкерттәр хисле, юғары кимәлдә мөнәжәт әйтте. Шулай уҡ урындағы мәхәллә вәкилдәре сығыш яһаны.
Байрам һуңында йола буйынса һый-хөрмәт менән табын әҙерләнгәйне. Тантаналы сарала ҡатнашыусыларға йәмғиәттең рухлылығын үҫтереүгә лайыҡлы өлөш индергәндәре өсөн рәхмәт хаттары тапшырылды.
«Йоматау»ҙа Мәүлит байрамы быйыл беренселәрҙән булып үтте. Мөхәммәт пәйғәмбәрҙең тыуған көнө Мосолман календары буйынса Рәбиғүл әүәл айының 12-се көнөндә үткәрелә, 2014 йылда ул 13 ғинуарға тура килә.

robotstxt: allowed

filter: keep


text:
Балҡый яҙмышым күгемдә, eңel bulmaһa la yulym.
Последние добавленные тексты песен
Припев Һүнмә генә минең йондоҙом: мин бәхетле был ергә килгәнгә: радик Юльякшин, yyuata moңlanғan saғymda. Припев, көс бирә арыған сағымда, туры юл күрһәтә аҙашып ҡалғанда: 2016-08-20 Скачали. О чем нужно писать в комментариях, һүнмә генә минең йондоҙом, А Б В Г Д Е Ж З И К Л М Н О П Р С Т У Ф Х Ц Ч Ш Э Ю Я A B C D E F G H I J K L M N O P Q R S T U V W X Y Z # Просмотров, kөs birә aryғan saғymda, тик әлегә балҡый Минең башым осомда. Көс бирә арыған сағымда, еңел булмаһа ла юлым, 04:00 Добавлено, көс бирә арыған сағымда, һуңғы тапҡыр юлды яҡтыртыр, минең дә йондоҙом Яҡтырта юлымда.
Популярные тексты песен
Балҡый яҙмышым күгемдә, һүнмә генә минең йондоҙом, балҡы яҙмышым кугендә, балҡы яҙмышым кугендә, 1.Keshe kilgәs yaҡty donyaғa: тормошҡа ышаныс юғалтһам.
Мин бәхетле был ергә килгәнгә, мине д йондоом Ятырта юлымда, ул тора яҙмышым һағында, әгәр ҙә ауыр хәлдә ҡалһам, ваҡыт еткәс бер мәл, минең дә йондоҙом Яҡтырта юлымда. Гульнара Рашитова Уҙ йондоҙом, нурҙар сәсеп ергә артылыр, йыуата моңланған сағымда, туры юл күрһәтә аҙашып ҡалғанда, мин бәхетле был ергә килгәнгә, нск бит ул да.
Минең дә йондоҙом Яҡтырта юлымда, минең дә йондоҙом Яҡтырта юлымда: һүнмә генә минең йондоҙом. Еңел булмаһа ла юлым, һүнмә генә минең йондоҙом: һүнмә генә минең йондоҙом. Припев: әгәр ҙә ауыр хәлдә ҡалһам, әгәр ҙә ауыр хәлдә ҡалһам, балҡы яҙмышым кугендә, көс бирә арыған сағымда. Көс бирә арыған сағымда, тик әлегә балҡый Минең башым осомда. Нурҙар сәсеп ергә артылыр, гр ауыр хлд алам, балҡы яҙмышым кугендә Еңел булмаһа ла юлым, минең дә йондоҙом Яҡтырта юлымда, ул тора яҙмышым һағында!
Слова, текст и перевод песни - Радик Юльякшин - Уз йолдызым(✓ Татарча Жырлар ✓ Татарские Песни ✓)
Мин бәхетле был ергә килгәнгә, тик әлегә балҡый Минең башым осомда, һуңғы тапҡыр юлды яҡтыртыр, гульнара Рашитова У йондоом, тик әлегә балҡый Минең башым осомда.
Скачать
- В
- Эх, алмагачлары, сайрый сандугачлары | Татарские песни
- Elvin Grey (Радик Юльякшин) - Илама ярhыма (муз,слова:Ризван Хакимов)
- Ч
- 2
- Забыли свой пароль?
- А
- R
- p
- Катя Нова
- W
- Сектор Газа
- Эх, сез матур кызлар | татарские песни
- Форумы
- У
- K
- J
- Р.Юльякшин (Elvin Grey) - Хауала ай (Exclusive music) слова Гульнара Рашитова
- Текст
- max volume
- Подготовка к отопительному сезону в Казахстане идет по графику – Бозумбаев


text:
Баш ҡалала «Банктар. Процестар. Стандарттар. Сифат» ғилми-ғәмәли конференцияһы бара Фото: Олег Яровиков
Баш ҡалала «Банктар. Процестар. Стандарттар. Сифат» ғилми-ғәмәли конференцияһы бара
Баш ҡалала «Банктар. Процестар. Стандарттар. Сифат» ғилми-ғәмәли конференцияһы бара Фото: Олег Яровиков
Банктар эшмәкәрлеге стандарттары, хеҙмәтләндереү сифатын арттырыу, бәләкәй һәм урта бизнес субъекттарын кредитлауҙы Өфөлә, 20-22 мартта Башҡортостандың Милли банкы нигеҙендә барған, «Банктар. Процестар. Стандарттар. Сифат» ғилми-ғәмәли конференцияһы сиктәрендә тикшерәсәктәр.
Йыл һайын уҙғарыла торған конференцияны Рәсәй банктары ассоциацияһы һәм Башҡортостан Республикаһының Кредит һәм финанс ойошмалары ассоциацияһы, РФ Хөкүмәте ҡарамағындағы Финанс университеты һәм Башҡорт дәүләт университеты тарафынан ойошторола.
Конференцияла банктар процестары һәм продукттары стандарттары әҙерләнә, 14 стандарт ҡабул ителгән, тағы ла алтауһы әҙерләү стадияһында тора.
Иҫәп буйынса унынсы конференцияла стратегик перспективаларҙы иҫәпкә алып банктар эшмәкәрлеге сифатын күтәреү өсөн көнүҙәк бурыстарҙы билдәләү планлаштырыла. Тәү сиратта конференцияла ҡатнашыусылар бәләкәй һәм урта бизнесты кредитлауҙа стандартлаштырылған алымдар булдырыу һәм индереү, кредит һәм финанс ойошмалар эшмәкәрлеген көйгә һалыу мәсьәләләрен тикшерәсәк. Шулай уҡ банктар һәм төбәк власть органдарының үҙ-ара тәьҫир итеү стандарттары – торлаҡ баҙарын финанслау инструменттары, торлаҡты кредитлау һәм дәүләт дәртләндереүен үҫтереү йүнәлештәре ҡараласаҡ.
— Банк өлкәһендә стандартлаштырыу – ул заманса донъяға юл, кешеләрҙең бер телдә һөйләшеүҙәре мөһим, — тип билдәләне Рәсәй банктары ассоциацияһы президенты Гарегин Тосунян. — Әгәр банктар һәр береһе үҙ стандарттары системаһында эшләһә, бик күп ауырлыҡтар килеп тыуа. Был осраҡта көйләү мәсьәләләре Үҙәк банк яғынан да ҡатмарлаша.
Финанс омбудсмены Павел Медведев билдәләүенсә, хәҙер банктар алдында килеп тыуған беренсе проблема – ул бурысты реструктуризациялау. «Ҡыҙғанысҡа ҡаршы, хәл насарая. Әгәр 2012 йылда кешенең ике бурысы булып банкка ғариза менән мөрәжәғәт итһә, бөгөн унлаған бурыстары менән граждандар һирәк түгел», — тип белдерҙе Павел Медведев.


text:
"Полиэф" продукцияһының юғары сифатын Евросоюзда раҫланылар
"Полиэф" асыҡ акционерҙар йәмғиәте Башҡортостан полиэтилентерефталатының (ПЭТФ) аҙыҡ-түлек продукттары менән контактҡа инеүсе материалдарға ҡарата ҡуйылған Европа закондары талаптарына тап килеүен раҫлаусы сертификат алды. Британияның PIRA International Ltd. тикшеренеү үҙәге тарафынан үткәрелгән тикшереүҙәр "Полиэф" асыҡ акционерҙар йәмғиәтендә етештерелгән полиэтилентерефталаттың (ПЭТФ) Евросоюз территорияһында аҙыҡ-түлек төрөү өсөн яраҡлы булыуын раҫланы, тип хәбәр иттеләр предприятиеның матбуғат хеҙмәтенән.
ПЭТФ-тан әҙерләнгән өлгөләр ЕС 97/48/ Директиваһына ярашлы имитацион аҙыҡ-түлек продукттарында дөйөм миграцияны билдәләүгә һыналды. Алынған һөҙөмтәләр дөйөм миграцияның сикке билдәләренән кәмерәк булып сыҡты.
Сертификат ПЭТФ-тың сифатын һәм хәүефһеҙлеген раҫлаусы төп билдә булып тора һәм "Полиэф" акционерҙар йәмғиәте полиэтилентерефталатын Европа баҙарына сығарырға хоҡуҡ бирә.


text:
Иртәгә инвалидлыҡты билдәләү мәсьәләләре буйынса граждандар ҡабул ителә
24 ноябрҙә Рәсәй Президентының Волга буйы федераль округындағы тулы хоҡуҡлы вәкиленең Башҡортостан буйынса төбәк йәмәғәтселекте ҡабул итеү бүлмәһендә инвалидлыҡты билдәләү мәсьәләләре буйынса граждандар ҡабул итеү үткәрелә. Халыҡты Башҡортостан Республикаһы буйынса Медицина-социаль экспертиза баш бюроһы етәксеһе Юрий Томилов ҡабул итә.
Ҡабул итеү сәғәт 10-да башлана.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100-сө йорт ( «Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Фото:
Салауат Юлаев исемендәге Дәүләт премиялары бирелде
Фото:
Башҡортостан Президенты Рөстәм Хәмитов әҙәбиәт, сәнғәт һәм архитектура өлкәһендә 2010 йылғы Салауат Юлаев исемендәге Дәүләт премияһын биреү тураһында Указға ҡул ҡуйҙы. Лауреаттар түбәндәгеләр:
1. Камалов Ринат Әлтәф улы, яҙыусы, Зәйнәб Биишева исемендәге Башҡортостан «Китап» нәшриәтенең художестволы әҙәбиәт редакцияһы мөдире – «Әлфирә» китабы өсөн.
2. Сабитов Рөстәм Нариман улы, композитор, Башҡорт дәүләт опера һәм балет театры дирижеры – Мостай Кәримдең «Ташлама утты, Прометей!» трагедияһы буйынса «Прометей» балетына музыка өсөн.
3. Килмәмәтов Рәмил Исмәғил улы, фоторәссам, Республика халыҡ ижады үҙәгенең кино-фото бүлеге мөдире – һөҙөмтәле күргәҙмә эшмәкәрлеге һәм «Башҡортостан минең йөрәгемдә», «Башҡортостан – минең йәнтөйәгем» авторлыҡ китап-фотоальбомдары өсөн.


text:
Баш ҡалала Владимир Борман иҫтәлегенә грек-рим көрәше буйынса XXX Бөтә Рәсәй турниры тамамланды
ӨФӨ, 2015 йыл, 21 сентябрь. /«Башинформ» мәғлүмәт агентлығы, Дмитрий Слезин/.
Өфөлә Владимир Борман иҫтәлегенә грек-рим көрәше буйынса XXX Бөтә Рәсәй турниры тамамланды. Ярыштарҙа илдең төрлө төбәктәренән, шулай уҡ Ҡаҙағстандан 150-гә яҡын спортсы ҡатнашты. Уларҙың 44-е — Башҡортостандан.
Ярыш һөҙөмтәләре буйынса башҡорт көрәшселәре һигеҙ ауырлыҡ категорияһында ете миҙал яуланы. Шуларҙың икәүһе — алтын. Улар — спорт мастерына кандидат Ислам Опиев (75 килограмм) һәм халыҡ-ара класлы спорт мастеры Азамат Бикбаев (85 килограмм).
Призерҙар иҫәбендә Аслан Толов – икенсе урын (59 килограмм), Артем Иванов – икенсе урын (80 килограмм), Степан Коробов – өсөнсө урын (98 килограмм), Рөстәм Гәрәев – өсөнсө урын (75 килограмм), Никита Смирнов — өсөнсө урын (85 килограмм).


text:
Ревизорҙар «Һаулыҡ» милли проекты буйынса ҡорамалдарҙың файҙаланылыуын тикшерҙе
— БР Контроль-иҫәп палатаһы «Һаулыҡ» милли проектын тормошҡа ашырыу маҡсатында медицина ҡорамалдарын файҙаланыу һөҙөмтәлелегенә аудит үткәрҙе, — тине йомғаҡлау коллегияһында ведомство башлығы Салауат Харасов. – Республиканың 7 муниципаль берәмегендә 8 дауалау учреждениеһы тикшерелде.
Тикшереү барышында асыҡланған төп проблемалар диагностика медицина ҡорамалдарын үҙәкләштерелгән һатып алыуҙарҙы ойошторғанда ҡағиҙә боҙоуҙар һәм етешһеҙлектәргә юл ҡуйылыуға бәйләнгән. Уларҙы һөҙөмтәһеҙ файҙаланыу осраҡтары асыҡланған.
Миҫал итеп Салауат Харасов Өфөнөң ашығыс медицина ярҙамы дауаханаһы базаһында төҙөлгән Төбәк ҡан тамырҙары үҙәген килтерҙе. Унда техник төҙөк булмау арҡаһында 20 миллион һумлыҡ ҡорамал 8 ай самаһы буш торған.


text:
Өфө дәүләт авиация техник университетында — яңы ректорФото: Олег Яровиков
Өфө дәүләт авиация техник университетында — яңы ректор
Өфө дәүләт авиация техник университетында — яңы ректорФото: Олег Яровиков
ӨФӨ, 2015 йыл, 28 апрель. /«Башинформ» мәғлүмәт агентлығы, Эльмира Сабирова/.
27 апрелдә техник фәндәр докторы, профессор Николай Криони Өфө дәүләт авиация техник университеты ректоры итеп һайланды.
Рәсәй Мәғариф һәм фән министрлығы аттестация комиссияһының 2015 йылдың 6 апрелендәге ҡарарына ярашлы, Өфө дәүләт авиация техник университеты ректоры вазифаһына өс кандидат – иҡтисад фәндәре докторы, профессор Александр Дегтярев, Өфө дәүләт авиация техник университетының уҡыу-уҡытыу эштәре буйынса проректоры вазифаһын башҡарыусы, техник фәндәр докторы, профессор Николай Криони һәм техник фәндәр докторы, профессор Рөстәм Монасипов дәғүә итте.
Тауыш биреү һөҙөмтәһендә Николай Криони Өфө дәүләт авиация техник университеты ректоры итеп һайланды.


text:
Башҡорт теленең терминологик базаһы тәржемәселәргә һәм телселәргә ярҙам итәсәк
Селтәрҙә «Башҡорт теленең терминологик базаһы» барлыҡҡа килде. Уның ойоштороусылары – Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институтының Лингвистика һәм мәғлүмәти технологиялар лабораторияһы.
Сайттың базаһында төрлө белем өлкәләре терминдары тупланған – астрономия, биология, туризм, хәрби эш, география, информатика, сәнғәт, мәҙәниәт, математика, әҙәбиәт ғилеме, медицина, тел ғилеме һәм башҡа өлкәләр.
Базаны русса-башҡортса һүҙлек кеүек ҡулланып була. Унда тик рус телендә генә эҙләү мөмкин.
Сайт ҡулланыусылары уның мөмкинлектәрен лайыҡлы баһаланы һәм социаль селтәрҙәрҙә комментарийҙар ҡалдыра. Атап әйткәндә, ҡулланыусыларҙың береһе былай тип яҙа: «минең ҡарашҡа, бында башҡорт теле өлөшө, ҡушма һүҙҙәр терминдары өлөшө буйынса эҙләү, шулай уҡ бөтә терминдарҙы бер-бер артлы уңайлы ҡарау мөмкинлеге етмәй».
Әммә ҡулланыусыларҙың дөйөм фекере – сайт тәржемәселәргә кеүек, телселәргә лә, тел ғилеме өлкәһендәге белгестәргә лә, башҡорт теле менән ҡыҙыҡһыныусы һәм уны өйрәнеүселәргә лә файҙалы буласаҡ.


text:
Шаран районының теплица хужалыҡтарында яңы уңыш йыйыу осоро башлана
«Миләш» крәҫтиән-фермер хужалығы — Шаран районында ябыҡ грунтта йәшелсәләр үҫтереү буйынса иң эре ауыл хужалығы предприятиеларының береһе. Бөгөн бында япма аҫтында алты гектар ер эшкәртелә, һәм яңы миҙгел уңышын да йыя башлағандар.
— Быйыл бөтөн майҙанда ҡыяр ғына ултырттыҡ, — ти хужалыҡ етәксеһе Венер Заһиҙуллин, — әле яңы схема буйынса эшләүҙе табышлыраҡ тип таптыҡ.
Атҡаҙанған ауыл хужалығы хеҙмәткәре быйыл уларҙа былтыр өс гектарҙы алып ултырған помидорҙың булмауын күҙ уңында тота. Һуңғы йылдар тәжрибәһенән күренеүенсә, йәй башланыу менән көньяҡ өлкәләрҙән томаттар килтереү арҡаһында, был продуктҡа хаҡтар төшә, тимәк, көтөлгән табыш та булмай. Помидорға һорау көҙ уртаһында, октябрҙә ғына барлыҡҡа килә. Шуға ла фермер ҡыярҙан һуң июнь башында бөтә алты гектарҙа помидор ултыртырға ҡарар иткән, ҡышҡа ҡарай был йәшелсәгә ихтыяж тыуғас, тап ошо продукт ҡулланыусылар өҫтәленә юлланасаҡ, ә теплица йылына ике тапҡыр уңыш бирәсәк.
Ер бындай интенсив файҙаланыуҙы нисек күтәрә һуң, тигән һорауға Венер Вәкиф улы ышаныслы яуап бирә: «Беҙ Тимирязев исемендәге Мәскәү ауыл хужалығы академияһы ғалимдарын йәлеп итеп, тупраҡҡа даими анализ эшләйбеҙ, ундағы кәрәкле микро- һәм макрокомпоненттар миҡдарын, шулай уҡ уңдырышлылығын тикшерәбеҙ, йәшелсәләр сәсер алдынан кәрәкле күләмдә органик ашламалар индерәбеҙ».
Бер гектарҙан йөҙ тонна уңыш – фермер хужалығы өсөн был буй етерлек маҡсат. Аҙыҡ-түлек баҙарында ҡаты конкурентлыҡ шарттарында юғалып ҡалмаҫ өсөн, «Миләш» хужалығында ныҡышмалы рәүештә алдынғы технологиялар үҙләштерәләр. Орлоҡтар гарантия менән махсус институттан алына, улар үҙҙәре үк артабан үҫемлектәр үҫешен күҙәтә. Бының өсөн институт хеҙмәткәрҙәре үҫемлектәр үҫешен һәр этапта тикшереү өсөн электрон почта аша уларҙың япраҡтарының фотоһүрәттәрен ала.
Энергияға бер өҙлөкһөҙ хаҡтар артыу шарттарында интенсив нигеҙҙә хужалыҡ алып барғанда ғына теплица хужалығын рентабелле итергә мөмкин, тип иҫәпләй Венер Заһиҙуллин.


text:
Мәскәүҙә бөтә Рәсәй табиптар конкурсы еңеүселәрен бүләкләнеләр
ӨФӨ, 2014 йыл, 10 октябрь. /«Башинформ» мәғлүмәт агентлығы, Эльмира Сабирова/.
«Лужники» стадионында «Рәсәй» дәүләт үҙәк концерт залында бөтә Рәсәй табиптар конкурсы еңеүселәрен бүләкләнеләр. Наградланыусылар араһында – Башҡортостандың алты белгесе. Республика табип-физкультура диспансерының спорт медицинаһы бүлексәһе мөдире Наталья Бигбаева бөтә Рәсәй масштабында дауалау физкультураһы һәм спорт медицинаһы буйынса иң яҡшы табип тип танылған; табип-фтизиатр, Республика туберкулезға ҡаршы клиник диспансерҙың балалар диспансеры бүлексәһе мөдире Ольга Шукаева «Иң яҡшы фтизиатр» номинацияһында икенсе урын яуланы; Өфөнөң 13-сө ҡала клиник дауаханаһы дөйөм патология бүлегенең табип-патологанатомы Дмитрий Рудаков «Иң яҡшы эксперт» номинацияһында икенсе булды; табип-эпидемиолог БР Гигиена һәм эпидемиология үҙәгенең эпидемиология бүлексәһе мөдире Елена Рожкова «Иң яҡшы санитар табип» номинацияһында шулай уҡ икенсе урынды яуланы; стоматолог-терапевт, Өфөнөң 4-се стоматология поликлиникаһының дауалау бүлексәһе мөдире Софья Кашина – «Иң яҡшы стоматолог» номинацияһында өсөнсө; табип-невролог, Ашығыс медицина ярҙамы дауаханаһының неврология бүлексәһе мөдире Эмма Колчина «Иң яҡшы невролог» номинацияһында өсөнсө урынға лайыҡ булды.
РФ Һаулыҡ һаҡлау министрлығы сайтында хәбәр ителеүенсә, бөтә Рәсәй табиптар конкурсы 14-се тапҡыр уҙғарыла. Быйыл шулай уҡ урта медицина һәм фармацевтика белеме булған белгестәрҙең бөтә Рәсәй конкурсы еңеүселәрен бүләкләнеләр.
— Йылдан-йыл конкурс киңәйә, мөһимерәк була башланы. Ул өс этаптан торған һайлап алыу нигеҙендә уҙғарыла, медицина коллективтары үҙҙәре был һөнәрҙә 10 йылдан күберәк, конкурсҡа тәҡдим иткән медицина ойошмаһында биш йылдан ашыу эшләгән иң яҡшы вәкилдәрҙе тәҡдим итә. Бәйге еңеүселәре итеп пациенттар һәм хеҙмәттәштәре араһында ихтирам ҡаҙанған, иң яҡшы кешелек сифаттарына эйә булған, үҙ һөнәренә күңелен биреп эшләгән профессионалдар һайлана, улар иһә 41 номинацияла 123, шул иҫәптән урта медицина хеҙмәткәрҙәре өсөн һигеҙ номинация, — тине бүләкләү тантанаһында федераль министрлыҡ етәксеһе Вероника Скворцова.
Еңеүселәрҙе бүләкләп, ул бындай конкурстарҙың «медицина хеҙмәткәрҙәренең рәтен нығытыуға, табип һәм урта медицина хеҙмәткәре һөнәренең статусын күтәреүгә» тәьҫир итеүен билдәләне.
Конкурстың төп бүләге — «Гәлсәр Гигиея». Беренсе урын яулаусы еңеүселәр 500 мең һум, икенселәр 300 мең, өсөнсө урын яулаусылар 200 мең һум күләмендә аҡсалата бүләктәр аласаҡ.


text:
Өфөлә Х халыҡ-ара Сәнәғәт салоны эшләйФото: Ксения Калинина
Өфөлә Х халыҡ-ара Сәнәғәт салоны эшләй
Өфөлә Х халыҡ-ара Сәнәғәт салоны эшләйФото: Ксения Калинина
ӨФӨ, 2015 йыл, 4 март. /«Башинформ» мәғлүмәт агентлығы, Арина Рәхимҡолова/.
Өфөлә «ВДНХ-Экспо» комплексында Х Сәнәғәт салоны эшләй. Ул республикала ҙур тармаҡ проектынан һанала, унда Рәсәйҙең һәм сит илдәрҙең алдынғы компаниялары белгестәре заманса ҡорамалдар һәм технологиялар тәҡдим итә, тәжрибә уртаҡлаша, шулай уҡ сәнәғәт тармағы үҫеше йүнәлештәрен тикшерә. Сәнәғәт салоны сиктәрендә «Һаҡланыу саралары. Хеҙмәтте һаҡлау» тип аталған махсуслаштырылған күргәҙмә ойошторолған, тип хәбәр иттеләр Башҡортостан Профсоюздар федерацияһының матбуғат хеҙмәтенән.
Уны ойоштороусылар булып Башҡортостандың Сәнәғәт һәм инновация сәйәсәте министрлығы, Хеҙмәт һәм халыҡты социаль яҡлау министрлығы, Сауҙа-сәнәғәт палатаһы булышлығында Башҡортостан күргәҙмәләр компанияһы, республика Профсоюздар федерацияһы, Рәсәйҙең Машина төҙөүселәр союзы ярҙамында «СВАРТЭКС» асыҡ акционерҙар йәмғиәте сығыш яһай.
Сәнәғәт салоны йәнә Башҡортостандың һөҙөмтәле эшҡыуарлыҡ майҙансығына әүерелде. Унда профилле министрлыҡ һәм ведомство, коммерцияға ҡарамаған ойошма вәкилдәре, сәнәғәт предприятиелары етәкселәре, тармаҡ эксперттары эштәр менән таныша һәм файҙалы килешеүҙәр төҙөй алды.
«Һаҡланыу саралары. Хеҙмәтте һаҡлау» махсуслаштырылған күргәҙмәһендә 11 предприятие үҙ тауарын күрһәтә. Башҡортостандан «Көнсығыш-Сервис», «Эш кейемдәре комбинаты», «Техно-Авиа» ҡатнашты.
Күргәҙмә барышында хеҙмәткәрҙәрҙе һаҡланыу саралары менән тәьмин итеүҙең мөһим мәсьәләләре буйынса семинар үткәрелде. Форумда республиканың тармаҡ профсоюздары вәкилдәре, техник хеҙмәт инспекторҙары ҡатнашты. Башҡортостан Профсоюздар федерацияһы рәйесе урынбаҫары Валерий Апокин һәм республиканың хеҙмәт һәм халыҡты социаль яҡлау министры урынбаҫары Әлфир Саҙретдинов семинарҙың модераторҙары булды.
«Һаҡланыу саралары. Хеҙмәтте һаҡлау» махсуслаштырылған күргәҙмәһе «ВДНХ-Экспо» комплексында 5 мартҡа тиклем эшләй.


text:
Фото:
Силәбелә VII өлкә башҡорттары ҡоролтайы үтәсәк
Фото:
20 мартта Силәбе йәш тамашасы театрында Силәбе өлкәһе башҡорттарының VII отчет-һайлау ҡоролтайы эшен башлаясаҡ. Силәбе өлкәһе губернаторы Петр Сумин уны үткәреү тураһында бойороҡҡа ҡул ҡуйҙы.
Силәбе өлкәһе үҙендә йәшәгән башҡорттар һаны буйынса Рәсәйҙә икенсе урынды биләй. Төбәк Хөкүмәте башҡорт халҡының телен, милли мәҙәниәтен һаҡлауға, Башҡортостан менән хеҙмәттәшлекте нығытыуға ҙур иғтибар бирә.
2003 йылдан Силәбе өлкәһе Хөкүмәте менән Башҡортостан Республикаһы Хөкүмәте араһындағы Сауҙа-иҡтисади, фәнни-техник, социаль һәм мәҙәни хеҙмәттәшлек тураһында килешеү тормошҡа ашырыла. Ҡоролтайға 300-ҙән ашыу делегат йыйыласаҡ.
Көн тәртибендә – өлкә Ҡоролтайы рәйесе Марсель Йосоповтың отчет доклады, башҡорт мәҙәниәтен һаҡлау һәм үҫтереү мәсьәләләрен тикшереү, яңы рәйес һәм башҡарма комитеттың яңы составын һайлау.


text:
Фото:
Евгений Семивеличенко һуғыш ветеранына 1 апрелгә бүләк яһаны
Фото:
Бөйөк Ватан һуғышы ветераны Клавдия Самсонова 1 апрелгә Өфө ҡала Советы рәйесе Евгений Семивеличенконан көтөлмәгән бүләк – аш-һыу бүлмәһе өсөн электр плитаһы алды.
Ҡала Советының матбуғат хеҙмәтенән хәбәр итеүҙәренсә, ветеран үҙенең проблемаһы хаҡында ҡала башлығына бер аҙнанан ашыу элек хәбәр иткән. Уның 30 йылдан ашыу эшләгән иҫке плитаһы бөтөнләй эшлектән сыҡҡан. 85 йәшлек ҡатын сирле ирен ҡарай, барлыҡ тиерлек пенсияһы уны дауалауға китә. Шуға күрә ветерандың яңы плита һатып алырға мөмкинлеге булмаған.
Клавдия Самсонова Евгений Семивеличенко менән осрашыуға 21 мартта килгән һәм үҙенең проблемаһы хаҡында һөйләгән. Әммә ул тиҙ арала ярҙам күрһәтеләсәгенә иҫәп тотмаған. 1 апрелдә уның ишегенә шылтыратып, бер сәғәттән плита килтерәсәктәре хаҡында хәбәр иткәндәр, әммә ҡатын быны шаяртыу тип ҡабул иткән. Тик бының ысын булып сығыуы ҡатын өсөн көтөлмәгән шатлыҡ була.
Плита һатып алыу, килтереү һәм урынлаштырыу өсөн ҡала Советы рәйесе үҙе түләгән. Яңы ҡоролманы Өфө ҡалаһы Калинин районының 67-се торлаҡ эксплуатациялау участкаһы белгестәре урынлаштырған.


text:
Энеолит
Энеолит, таш-баҡыр быуат т грек. xaλkός «баҡыр» + λίθoς «таш») или энеолит (лат. aeneus «баҡыр» + грек. λίθoς «таш»)) — Таш быуаттан Баҡыр быуатҡа күсеү дәүере. Баҡыр быуат беҙҙең эраға тиклем 4-3 быуатты алып тора, ҡайһы осраҡта оҙонораҡ, ҡайһы осраҡта бөтөнләй булмаған. Эниолит дәүерендә баҡыр ҡоралдар барлыҡҡа килә, әммә таш ҡоралдар күберәк ҡулланыла.
Кешеләр баҡыр самородогын (тәбиғи, саф көйөнсә табылған металл) табып таш эшкәрткән кеүек һуғып эшкәртергә уйлайҙар. Таш киҫәге ватылмай, тик формаһын үҙгәртә. «Таш киҫәге»нә төрлө формалар биреп һауыт-һаба, эш ҡоралдары эшләргә була. Ул ваҡытта быҡыр иретеүҙе белмәйҙәр, шуға күрә баҡырға башҡа металдар ҡушып бронза эшләй белмәйҙәр. Баҡыр йомшаҡ булыуға ҡарамаҫтан, таш әберҙәргә ҡарағанда өстөнлөктәре ҙүр. Ватылған баҡыр әйберҙе сүкеп ватып була, ә ташты ташларға ғына ҡала.


text:
Мәскәү
Мәскәү (урыҫ. Москва) — Рәсәйҙең баш ҡалаһы, федераль әһәмиәтендәге ҡала, Мәскәү өлкәһенең (составына инмәй), Үҙәк федераль округының үҙәге. Герой ҡала (1965), ике Ленин ордены (1974, 1965) һәм Октябрь Революцияһы ордены (1967) менән бүләкләнгән. Ҡалала урынлашҡан театр Рәсәйҙең 100 һумлы аҡсаһында һүрәтләнгән.
Халҡы - 12 325 387 кеше (2016) [4]. Мәскәүҙә 1989 йылда — 5417, 2002 йылда — 5941 башҡорт йәшәгәне теркәлгән [5].
Эре мәсеттәр тип Мәскәү йәмиғ мәсете һәм Мәскәү тарихи мәсете һанала.
Мәғариф һәм фән[үҙгәртергә | вики-тексты үҙгәртергә]
Мәскәү ҡалаһында дәүләт һәм дәүләттеке булмаған юғары уҡыу йорттары эшләп килә. Беренсеһе бер нисә төркөмгә бүленә: университеттар, академиялар, иниституттар, консерваториялар, Оборона министрлығы, Эске эштәр министрлығы уҡыу йорттары бар.
- 1-се Мәскәү дәүләт медицина университеты
- М. В. Ломоносов исемендәге Мәскәү дәүләт университеты
- Мәскәү дәүләт геодезия һәм картография университеты
- Мәскәү дәүләт төҙөлөш университеты
- Мәскәү дәүләт Халыҡ-ара мөнәсәбәттәр институты
- Рәсәй дәүләт нефть һәм газ университеты
- Рәсәй халыҡтар дуҫлығы университеты
- Мәскәү ҡорос һәм иретмәләр институты
- Г. В. Плеханов исемендәге Рәсәй иҡтисад университеты [6]
- Мәскәү дәүләт бәйләнеш юлдар университеты
- Мәскәү дәүләт юридик академияһы
- Рәсәй Хөкүмәте янындағы Финанс Университеты
- Рәсәй дәүләт социаль университеты
- Рәсәй Президенты ҡарамағындағы Халыҡ хужалығы һәм дәүләт хеҙмәте Рәсәй академияһы(РАНХиГС).
- В. И. Суриков исемендәге Мәскәү дәүләт академия рәсем институты
Климаты[үҙгәртергә | вики-тексты үҙгәртергә]
Музейҙар[үҙгәртергә | вики-тексты үҙгәртергә]
- «Царицыно» дәүләт тарихи-архитектура, художество һәм ландшафт музей-заповеднигы — Мәскәү ҡалаһы музейҙарының береһе һәм Мәскәүҙең иң эре заповеднигы. Ул биналарҙы, пейзаж һәм ландшафт паркын үҙ эсенә ала. Царицын исемен Екатерина II ҡушҡан. Музей Царицыно һәм «Орехово» станциялары эргәһендә тора.
- Йәһүд музейы һәм толерантлыҡ үҙәге — йәһүд тарихы, мәҙәниәте музейы. Музейҙа Йәһүҙилек, йәһүдтәрҙең Рәсәйҙә таралыуы, йәшәү тарихы һүрәтләнгән. Рәсәйҙәге иң ҙур милли-мәҙәни үҙәктәрҙең береһе. Бахметьев гаражы архитектура һәйкәле йортонда урынлашҡан. Марьина Роща, Достоевская, Менделеевская, Новослободская метро станциялары янында.
Иҫкәрмәләр[үҙгәртергә | вики-тексты үҙгәртергә]
- ↑ Московские депутаты утвердили Собянина на посту мэра. Вести.ру (2010-10-21). Тәүге сығанаҡтан архивланған 14 ғинуар 2013.
- ↑ Ипатьевская летопись
- ↑ Крупнейшие города мира по населению (инг.). world-gazetteer.com (2010). Тәүге сығанаҡтан архивланған 2 февраль 2012. 12 сентябрь 2011 тикшерелгән.
- ↑ Крупнейшие города мира по населению (инг.). world-gazetteer.com (2010). Тәүге сығанаҡтан архивланған 2 февраль 2012. 12 сентябрь 2011 тикшерелгән.
- ↑ Йосопов Р. М. Башҡорт диаспоралары // Башҡорт энциклопедияһы — Өфө: «Башҡорт энциклопедияһы» ғилми-нәшриәт комплексы, 2013. — ISBN 978-5-88185-143-9.
- ↑ [1]
Әҙәбиәт[үҙгәртергә | вики-тексты үҙгәртергә]
- Москва. Энциклопедия / Гл. ред. А. Л. Нарочницкий. — М.: Советская Энциклопедия, 1980
- Гиляровский В. А. Москва и москвичи (на Wikisource)
- Колодный Л. Е. Москва у нас одна. — М.: Политиздат, 1991.
Һылтанмалар[үҙгәртергә | вики-тексты үҙгәртергә]
- Мәскәү Хөкүмәте сайты
- Moscow.ru (урыҫ.) (инг.) (исп.) (нем.) (фр.)
Гибралтар · Лонгйир · Мариехамн · Торсхавн
Приштина · Тирасполь
- Астана, Ҡаҙағстан*
- Ашҡабад, Төркмәнстан
- Бишкәк, Ҡырғыҙстан
- Душанбе, Таджикстан
- Мәскәү, Рәсәй Федерацияһы*
- Ташкент, Үзбәкстан
- Бандар-Сери-Бегаван, Бруней
- Бангкок, Таиланд
- Вьентьян, Лаос
- Джакарта, Индонезия*
- Дили, Көнсығыш Тимор
- Куала-Лумпур, Малайзия
- Манила, Филиппин
- Нейпьидо, Мьянма
- Пномпень, Камбоджа
- Порт-Морсби, Папуа — Яңы Гвинея
- Сингапур
- Уэст-Айленд, Кокос (Килинг) утрауҙары (Австрал.)
- Флайинг-Фиш-Коув, Раштыуа утрауы (Австрал.)
- Ханой, Вьетнам
- Никосия, Кипр*
- Рамаллаһ, Фәләстин (де-факто) †
- Сана, Йәмән
- Төньяҡ Никосия, Төньяҡ Кипр*
- Степанакерт, Таулы Ҡарабах*
- Сухум, Абхазия*
- Тбилиси, Грузия*
- Тәһран, Иран
- Цхинвал, Көньяҡ Осетия*
- Эпископи, Акротири һәм Декелия (Брит.)
- Әл-Күвәйт, Күвейт
- Әр-Рияд, Сәғүд Ғәрәбстаны
† Израиль һәм Фәләстин үҙҙәренең баш ҡалаһы тип Иерусалимды иҫәпләй. Иерусалимда Израиль парламенты һәм барлыҡ тиерлек министрлыҡтар урынлашҡан, ә Израилдәге сит ил илселектәренең күп өлөшө Тель-Авивта урынлашҡан; Рамаллаһ ҡалаһы Фәләстин автономияһының административ резиденцияһы булып тора.
+ 1947 йылғы Ҡытай Республикаһы Конституцияһына ярашлы, Нанкин Ҡытай Республикаһының рәсми баш ҡалаһы, ә Тайбэй — хөкүмәттең резиденцияһы.
Керчь | Киев | Ленинград | Минск | Мурманск | Мәскәү | Новороссийск | Одесса
Севастополь | Смоленск | Тула |


text:
Главная / Старшие классы / Родной язык и литература
З.Биишева «Һѳнәрсе менән Ѳйрәнсек»
Скачать
34.85 КБ, 298086.docx Автор: Аллаярова Роза Батуовна, 20 Мар 2015
8 синыфта башҡорт әҙәбиәтенән дәрес Тема: З.Биишева «hѳнәрсе менән Ѳйрәнсек» Маҡсат:Уҡыусыларҙы З.Биишеваның тормош юлы, ижады менән таныштырыу. Әҫәр тураһында фекерҙәрен, образдарға мѳнәсәбәттәрен асыҡлау. Тасури телмәр күнекмәләрен үҫтереү. Уҡыусыларҙа бер- береһенә ҡарата йылы мѳнәсәбәт, иғтибарлыҡ, ярҙамсыллыҡ , изгелек тәрбиәләү. Йыһазландырыу: компьютер, ҡылыҡһырлама ѳсѳн һүҙҙәр яҙылған карточкалар, үҙ аллы эш ѳсѳн мәҡәлдәр яҙылған карточкалар Таҡта биҙәлеше: интерактив таҡта, ике яҡта кѳршәк һүрәте эленеп тора, З.Биишеваның портреты.
Автор: Аллаярова Роза Батуовна
Автор: Аллаярова Роза Батуовна
Похожие материалы


text:
Юл төҙөгәндә һәм ремонтлағанда яңы материалдар һәм технологиялар
«Башкиравтодор» дәүләт унитар предприятиеһы һөнәри байрамдары – уҙған йәкшәмбелә билдәләнгән Юл хужалығы хеҙмәткәрҙәре көнө алдынан сираттағы мөһим объектты файҙаланыуға тапшырҙы. Был “Өфө — Ырымбур” автомобиль юлының Мәләүез ҡалаһын урап үтеүҙе тәьмин итеүсе участкаһы. Уның оҙонлоғо – 8,2 километр.
Юлдың был участкаһын сафҡа индереү менән автомобиль транспортының Мәләүез ҡалаһын урап үтеүе тәьмин ителде, был ҡалалағы экологик шарттарҙы һиҙелерлек яҡшыртасаҡ. Магистраль төҙөү ихтыяжы, нигеҙҙә, еңел һәм йөк ташыусы автомобилдәр ағымының артыуы сәбәпле килеп тыуҙы. Трассаны төҙөй башлағандан алып 323 миллион һумдан ашыу аҡса үҙләштерелде, шул иҫәптән быйыл – 172 миллиондан ашыу.
Юл һалыу эштәренең сифатын яҡшыртыу өсөн “Башкиравтодор” автомобиль юлдарындағы соҡор-саҡырҙы ремонтлағанда һыуыҡ асфальтбетон әҙерләү һәм һалыу буйынса “Матрекс” канада технологияһын үҙләштерҙе. Яңы юл-төҙөлөш материалы – полимерасфальтобетон да индерелде. Тәүге тапҡыр ул бер йыл элек Ташкисеү районында Ҡариҙел йылғаһы аша күперҙә һалынды.


text:
Йыл эсендә «Китап» нәшриәте 232 баҫма сығарған
2011 йыл йомғаҡтары буйынса Зәйнәб Биишева исемендәге Башҡортостан «Китап» нәшриәтендә 232 китап сығарылған, уларҙың күпселек өлөшө — дәүләт заказы буйынса баҫмалар. «Хеҙмәт геройҙары» баҫмаһын сығарыу айырыуса әһәмиәткә эйә булды, унда Башҡортостандың Социалистик Хеҙмәт Геройҙары һәм Хеҙмәт Даны орденының тулы кавалерҙары тураһында мәғлүмәт тупланған. Төҙөүсеһе һәм редакторы – Рәфҡәт Вәлишин.
Шулай уҡ сығарылған китаптар араһынан Рафаэль Аҙнағоловтың башҡортса-русса һәм русса-башҡортса мәктәп һүҙлеген, билдәле йәмәғәт эшмәкәре Әхмәтзәки Вәлидиҙең тормошо тураһындағы фотоальбомды, балалар өсөн «Беҙ йырлайбыҙ» тигән музыкаль китапты билдәләп үтергә була. Яңыраҡ Миңһылыу Усманованың «Башҡорт телен өйрәнәбеҙ» китабы донъя күрҙе.
Бынан тыш, «Китап» нәшриәте менән күп һанлы уҡытыу-методик әҙәбиәт, шулай уҡ балалар һәм өлкәндәр өсөн нәфис әҙәбиәт баҫтырылған.
Нәшриәт профилле күргәҙмә-йәрминкәләрҙә лә әүҙем ҡатнашҡан. Бынан тыш, йыл эсендә Өфө һәм республика буйынса 110 күсмә күргәҙмә-йәрминкә ойошторған.
«Китап» нәшриәтенән хәбәр итеүҙәренсә, 2012 йыл башында «Улар еңеү менән ҡайтты» электрон китаптар серияһын, шулай уҡ «Башҡортостандың ете мөғжизәһе» ғилми-популяр баҫмаһының интернет версияһын сығарыу планлаштырыла.


text:
Рөстәм Хәмитов малсылыҡты һәм фермер хужалығын үҫтереү буйынса видеоселектор кәңәшмәлә сығыш яһаны
ӨФӨ, 2014 йыл, 20 октябрь. /«Башинформ» мәғлүмәт агентлығы, Эльвира Латипова/.
Ауыл ерендә малсылыҡты һәм хужалыҡ итеүҙең кесе формаларын үҫтереү тәҡдиме менән 17 октябрҙә уҙған бөтә Рәсәй селектор кәңәшмәһендә Башҡортостан Президенты Рөстәм Хәмитов сығыш яһаны. Профилле ведомство башлыҡтары һәм бер нисә төбәк башлығы ҡатнашлығындағы кәңәшмәне Рәсәй Хөкүмәте Рәйесе Дмитрий Медведев уҙғарҙы.
РФ Хөкүмәте башлығы «Рәсәйҙең эске аҙыҡ-түлек баҙарына сит илдәрҙән ит, һөт һәм һөт ризыҡтарын индереүҙе кәметергә кәрәк» тигән бурыс ҡуйҙы.
— Был эштә крәҫтиән (фермер) хужалыҡтары етди ярҙам күрһәтә ала, — тине Дмитрий Медведев. — 2013 йылда уҡ илебеҙ ауыл хужалығы продукцияһының 10 процентын, малсылыҡта – биш процент самаһын шәхси эшҡыуарҙар һәм фермерҙар етештергән.
Дмитрий Медведевтың әйтеүе буйынса, әлеге ваҡытта ауыл хужалығын үҫтереү буйынса дәүләт программаһы төҙәтелә. Унда малсылыҡ та, хужалыҡ итеүҙең кесе формалары ла өҫтөнлөклө булып тора.
Кәңәшмәлә сығыш яһап, Башҡортостан Президенты Рөстәм Хәмитов, ауыл ерендә хужалыҡ итеүҙең кесе формаларын уңышлы үҫтереү өсөн шәхси ярҙамсы хужалыҡтарҙы маҡсатлы рәүештә фермер хужалыҡтары кимәленә тиклем үҫтерергә кәрәк, тип үҙ фекерен белдерҙе.
— Тап шәхси ярҙамсы хужалыҡтан ғына фермерҙы үҫтереп булыуын аңлайбыҙ, — тине Рөстәм Хәмитов. — Шәхси ярҙамсы хужалыҡтарҙың өс – иң күбендә биш проценты – ныҡлы. Элек уларҙы, етештереү саралары, малдары булғанлыҡтан, «урта хәллеләр» тип йөрөтә торғайнылар. Беҙҙең төп бурыс – был урта хәлле хужалыҡтарға фермерҙар кимәленә тиклем «үҫергә» ярҙам итеү. Бының өсөн аҡса кәрәк. Шәхси ярҙамсы хужалыҡтарға аҡса бөтөнләй бирмәйбеҙ тиерлек. Минең ҡарашҡа, көслө хужалыҡтар иҫәбенән фермерҙарҙы аңлы рәүештә үҫтерә башлау өсөн федераль йәки бер нисә пилот төбәк кимәлендә программа ҡарарға мөмкин.
Хужалыҡ итеүҙең кесе формаларын үҫтереүгә бөгөн яйға һалынған продукцияны һатыу системаһының булмауы ҡамасаулай, тип иҫәпләй республика Президенты.
— Логистик үҙәктәр, төрлө-төрлө һаҡлау урындары кәрәк. Бик ҙур программа талап ителә, — тине Рөстәм Хәмитов һәм республика бындай проекттарҙы бергәләп финанслауға ҡушылырға әҙер, тип өҫтәне.
Тармаҡҡа финанс ярҙам күрһәтеү тураһында һөйләгәндә, Башҡортостан Президенты яңы инвестиция кредиттары буйынса процент ставкаларын субсидиялауҙы һаҡлауға, һөт етештереүгә дәүләт ярҙамын күрһәтеүгә һәм субсидиялау механизмын ябайлаштырыуға үҙ ҡарашын белдерҙе.
— Ауыл хужалығы предприятиеларын субсидиялау механизмы ҡатмарлы. Бөгөн ауыл хужалығы етештереүселәре иң тәүҙә кредит килешеүҙәре буйынса процент ставкаларын түләй, уны артабан дәүләт өлөшләтә ҡайтара. Аграрийҙар шунда уҡ ташламалы процент ставкалары буйынса кредиттар алһа күпкә уңайлыраҡ булыр ине – ул ҡағыҙ эшен кәметер ине, — тине Рөстәм Хәмитов.
Дөйөм алғанда, республика Президентының әйтеүе буйынса, Башҡортостан «тармаҡҡа эре инвестициялар йәлеп итеүгә, фермер һәм шәхси ярҙамсы хужалыҡтары көсө менән ауыл хужалығы производствоһының күләмен арттырыуға» ставка яһай. Күп кенә позициялар буйынса республика беренселектә тора. Атап әйткәндә, әгәр ил буйынса дөйөм алғанда һөт күләме кәмеһә, Башҡортостанда – дүрт процентҡа артты. Йыл йомғаҡтары буйынса 1,77 миллион тонна самаһы һөт һауып алынған – ул дөйөм Рәсәй етештергән күләмдең алты проценттан ашыуы. «500 ферма» республика программаһы буйынса 100-ҙән ашыу һөт фермаһы йүнәтелгән һәм яңыртылған – шул уҡ ваҡытта «сығымдарҙың 50 процентын ауыл хужалығы етештереүселәренә республика бюджеты иҫәбенә ҡаплайбыҙ».
Башҡортостанда 590-дан ашыу шәхси ярҙамсы һәм 5,5 меңдән ашыу фермер хужалығы һәм шәхси эшҡыуар иҫәпләнә. Фермер хужалыҡтары бөтә республика сәсеүлектәренең 22 процент майҙанын (670 мең гектар) эшкәртә, 18,8 процент иген (382 мең тонна), орлоҡҡа 20 процент көнбағыш (54 мең тонна), 13 процент шәкәр сөгөлдөрө (228 мең тонна), 3 процент йәшелсә (16 мең тонна) етештерә. Фермерҙарға республикалағы мал һәм ҡош ите производствоһы күләменең 4 процент самаһы (16 мең тоннаһы) һәм һөттөң 7 проценты (112 мең тонна) тура килә. Шәхси ярҙамсы хужалыҡтар картуфтың 97 процентын (1 миллион тоннанан ашыуын), йәшелсәнең 79 процентын (281 мең тонна) үҫтерә. Шәхси ярҙамсы хужалыҡтарҙың республикалағы дөйөм эре мөгөҙлө мал башында өлөшө – 55 процент, һарыҡ һәм кәзәлә – 87 процент, ҡош-ҡортта – 30 процент.


text:
Туберкулезға ҡаршы көрәш алып барыла
24 март — Бөтә донъя туберкулезға ҡаршы көрәш көнө. Был көн 1996 йылда Бөтә донъя һаулыҡ һаҡлау ойошмаһы инициативаһы менән булдырыла. Быйыл Туберкулезға ҡаршы көрәш көнө "Туберкулезды туҡтатайыҡ!" девизы аҫтында үтә.
БР Һаулыҡ һаҡлау министрлығынан хәбәр итеүҙәренсә, Башҡортостан Республикаһында туберкулез менән сирләү 10 мең кешегә 48,7 тәшкил итә, ә Рәсәй Федерацияһы буйынса был күрһәткес 75,8-гә етә.
Халыҡ араһында туберкулезды иҫкәртеүҙә төп йүнәлештәрҙең береһе булып вакцинопрофилактика тора. Кесе йәштә үк туберкулезға ҡаршы вакцина индереү туберкулездың иң хәүефле клиник формаларынан һаҡлауҙы тәьмин итеүе сәбәпле, төп көс, иң элек, балалар тыуғас та һәм бер йәшкә тиклем осорҙа прививкалар яһау менән солғап алыуға йүнәлтелергә тейеш. Балаларҙы туберкулезға ҡаршы иммунлаштырыу милли профилактик прививкалар календары сиктәрендә үткәрелә, кесе йәштәге балаларҙың 95-98 процентына вакцинация яһала.
Бөтә донъя туберкулезға ҡаршы көрәш көнө сиктәрендә 24 мартта Үҙәк, Колхоз, Затон баҙарҙары майҙандарында халыҡҡа флюорография үткәреү ойошторолдо. Ә С. Агиш урамы, 4; Цюрупа урамы, 100/1; Октябрь проспекты, 155 адрестары буйынса туберкулезға ҡаршы диспансерҙарҙа Асыҡ ишектәр көнө ойошторолдо, унда фрач-фтизиатрҙар консультация үткәрҙе.


text:
Өфөнөң Калинин районы майҙанын урман ҡупшыҡайы биҙәй Фото: Өфө хакимиәте сайты
Өфөнөң Калинин районы майҙанын урман ҡупшыҡайы биҙәй
Өфөнөң Калинин районы майҙанын урман ҡупшыҡайы биҙәй Фото: Өфө хакимиәте сайты
ӨФӨ, 2015 йыл, 27 ноябрь. /«Башинформ» мәғлүмәт агентлығы, Ксения Калинина/.
Өфөләге Мотор эшләүселәрҙең мәҙәниәт һарайы алдындағы майҙанды Яңы йыл символы — 23 метрлыҡ шыршы биҙәй. Уны Нуриман районынан килтерҙеләр, тип хәбәр иттеләр район хакимиәтенең мәғлүмәт-аналитика бүлегендә.
«Был ҡупшыҡайҙы йәй көнө үк һайлап ҡуйҙыҡ, — тип һөйләне район хакимиәте башлығының беренсе урынбаҫары Алик Вәлиев. — Уға яҡын барыу еңел булманы, сөнки ул тәрән соҡорҙа үҫеп ултыра ине».
«Башинформ» агентлығы хәбәр иткәнсә, күптән түгел Өфөләге Затон биҫтәһендә 20 метрлыҡ шыршы ҡуйылды. Яңы йыл символын Благовещен районынан килтергәндәр. Шыршы «Тулҡын» паркы алдындағы майҙанды биҙәй.


text:
Мал аҙығы культуралары республикала яртылаш йыйып алынған
Башҡортостанда 548 мең гектарҙа мал аҙығы культуралары сабып алынған, был — планлаштырылғандың яртыһы. Биш районда үләнде беренсегә сабыу тамамланған, тип хәбәр иттеләр аграр ведомствоның матбуғат хеҙмәтендә. Баҡалы, Дәүләкән, Краснокама, Мәләүез һәм Стәрлетамаҡ райондары күп йыллыҡ үлән сәселгән майҙандарҙағы һәм тәбиғи сабынлыҡтарҙағы эштәрен ослаған.
Дөйөм алғанда, 9 июлгә ҡарата Башҡортостанда 321 мең тонна бесән (45%) һәм 716 мең тонна сенаж (32%) әҙерләнгән. Бер шартлы мал башына иҫәптә был 7,3 центнер мал аҙығы берәмегенә тиң.
Республиканың 10 районында бер шартлы мал башына 10 центнерҙан ашыу мал аҙығы берәмеге һаҡлауға һалынған. Борайҙа иһә 14,4 центнер әҙерләнгән, был республика буйынса уртаса күрһәткестән ике тапҡырға тиерлек күберәк.


text:
Өфө көрәш буйынса Рәсәй чемпионатын ҡабул итә
ӨФӨ, 2014 йыл, 5 декабрь. /«Башинформ» мәғлүмәт агентлығы, Дмитрий Слезин/.
6-7 декабрҙә Өфөнөң «Динамо» спорт комплексында көрәш буйынса Рәсәй чемпионаты уҙасаҡ.
Ярыштың ойоштороусылары – РФ Спорт министрлығы, Рәсәйҙең Көрәш федерацияһы, Башҡортостандың Йәштәр сәйәсәте һәм спорт министрлығы, БР Милли һәм билбаулы көрәш федерацияһы.
Көс һынашырға 37 төбәктән 150-ләп көрәшсе сығасаҡ.
Башҡортостан йыйылмаһынан һигеҙ спортсы сығыш яһаясаҡ: спорт мастеры Илфак Ибәтуллин (60 килограмға тиклем), спорт мастеры Рәмил Ғәлимов (65 килограмға тиклем), спорт мастеры, 2014 йылда донъя чемпионатында көмөш призер Артур Зөлҡәрнәев (70 килограмға тиклем), атҡаҙанған спорт мастеры, 2014 йылда ғәмәлдәге донъя чемпионаты Альберт Рәхмәтуллин (75 килограмға тиклем), спорт мастерлығына кандидаттар Рушан Ильясов һәм Илдар Моратов (80 килограмға тиклем), спорт мастерына кандидат Айгиз Зәйнетдинов (90 килограмға тиклем) һәм халыҡ-ара класындағы спорт мастеры, 2014 йылда билбаулы көрәш буйынса донъя чемпионаты Рөстәм Арыҫланов (100 килограмдан ашыу).


text:
Төбәк башлығы Саҡмағош районында булды
5 сентябрҙә Башҡортостан Президены Рөстәм Хәмитов Саҡмағош районы буйлап эш сәфәре барышында Йомаш ауылына 200 йыл тулыуға арналған байрамда ҡатнашты, яңы асылған мәҙәниәт йортон ҡараны, шулай уҡ район үҙәгендә ойошторолған ауыл хужалығы йәрминкәһендә булды.
Юбилей айҡанлы театрлаштырылған тамаша ойошторолдо. Бынан һуң Рөстәм Хәмитов Йомаш халҡын байрам менән ҡотлап, ауылдың күренекле кешеләренә Башҡортостан Республикаһының дәүләт наградаларын тапшырҙы. Советтар Союзы Геройы Николай Васильев, Дан орденының тулы кавалеры Сәлихйән Сәлихов, шулай уҡ бер нисә тапҡыр донъя һәм Европа чемпионы Владимир Капитонов менән Йомаш ауылы халҡы хаҡлы рәүештә ғорурлана ала.
Шул уҡ көндө Рөстәм Хәмитов ауыл хужалығы өлкәһендә тормошҡа ашырылған ҙур инвестиция проекттарының береһе менән танышты. Проект Саҡмағош һөт заводын капиталь реконструкциялауҙы күҙ уңында тота.
Шәхси инвестор ҡулына тапшырылған һөт заводы ике йыл эсендә яңы һулыш алған. Заводты реконструкциялауға һәм ҡайтанан йыһазландырыуға 550 миллион һумдан ашыу аҡса йүнәлтелгән. Дөйөм алғанда 2014 йылға тиклем бер миллиард һумдан ашыу аҡса йәлеп итеү планлаштырыла.
Ағымдағы йылдың сентябрендә эшләй башлаған беренсе линия тәүлегенә 150 тонна һөт эшкәртә. 2013 йылда асыласаҡ икенсе линия был күрһәткесте 200 тоннаға тиклем арттырасаҡ. 2014 йылда, өсөнсө линия булдырылғандан һуң, завод тулы ҡеүәтенә эшләй башлаясаҡ. Ул саҡта бында тәүлегенә 400 тонна һөт эшкәртеләсәк, ә «Ҡурай иле» бренды аҫтында 37 төр продукция етештереләсәк.


text:
10 мартта Республика француз телле театрҙар фестивале башлана
Заһир Исмәғилев исемендәге Өфө дәүләт сәнғәт академияһының уҡыу театры базаһында 10 мартта уҡыусылар һәм студенттар француз телле театрҙарының V Республика фестивале башлана. Сара Францияла Рәсәй һәм Рәсәйҙә Франция йылы, яҡынлашып килгән Халыҡ-ара франкофония көнө сиктәрендә «Альянс Франсез Уфа» Республика мәҙәни-ағартыу йәмәғәт ойошмаһы инициативаһы буйынса үткәрелә.
Хәтерегеҙгә төшөрәбеҙ, был көн традиция буйынса 20 мартта билдәләнә. Республика фестивале быйыл Силәбелә үтәсәк төбәк этабында ҡатнашыу өсөн һайлап алыу туры булып тора.
Сара етәксеһе — Әхмәт-Зәки Вәлиди исемендәге БР Милли китапханаһының француз уҡыу залы директоры Индира Хәйретдинова хәбәр итеүенсә, быйыл фестивалдә ҡатнашыуға дүрт мәктәп һәм студенттар театраль коллективы заявка биргән. Былар Аҡмулла исемендәге Башҡорт дәүләт педагогия университетының сит телдәр факультеты ҡарамағындағы студия һәм Өфөнөң 40-сы мәктәбе, 3-сө һәм 39-сы гимназиялары уҡыусылар командалары.
Ҡатнашыусыларҙың эшен абруйлы жюри баһалаясаҡ, уның составына Өфөләге Француз альянсының почетлы директоры Нина Антонова, Индира Хайретдинова, шулай уҡ Заһир Исмәғилев исемендәге Сәнғәт академияһының театр бүлеге уҡытыусылары инә.


text:
Республика артистары Европала үтәсәк Науруз байрамында ҡатнашаФото: ТӨРКСОЙ-ҙың матбуғат хеҙмәте
Республика артистары Европала үтәсәк Науруз байрамында ҡатнаша
Республика артистары Европала үтәсәк Науруз байрамында ҡатнашаФото: ТӨРКСОЙ-ҙың матбуғат хеҙмәте
ӨФӨ, 2015 йыл, 12 март. /«Башинформ» мәғлүмәт агентлығы, Ләйлә Аралбаева/.
Башҡортостан артистары — Фәйзи Ғәскәров исемендәге дәүләт академия халыҡ бейеүҙәре ансамбле һәм «Арғымаҡ» этно-рок төркөмө Европала үтәсәк Науруз байрамында ҡатнашасаҡ.
Төрки илдәрҙе берләштергән Науруз байрамы ТӨРКСОЙ халыҡ-ара ойошмаһы ойошторған ғәҙәти сараларҙың береһенә әүерелде. Быйыл уны киң күләмдә үткәреү планлаштырыла. 2015 йылдың ғинуарында ЮНЕСКО-ның Париждағы штаб-фатирында Халыҡ-ара Науруз көнөн берлектә байрам итеү тураһында һөйләшеп килешелгәйне. Сара 24 мартта уҙғарыла.
— ЮНЕСКО-ның штаб-фатирындағы Ҙур залда тәүге тапҡыр Науруз байрамын үткәргәндән һуң биш йыл үтте. ЮНЕСКО-ның 70 йыллығы уңайынан быйыл беҙ төрки телле илдәрҙән һәм республикаларҙан артистарҙы саҡырырға булдыҡ. Наурузды бер юлы өс Европа илдәрендә — Париж (Франция), Кёльне (Германия) һәм Вена (Австрия) ҡалаларында билдәләйәсәктәр. Европала байрамдарыбыҙ хаҡында ишеткәндәре бар, был улар өсөн ҡыҙыҡлы буласаҡ, — тип билдәләне ТӨРКСОЙ-ҙың генераль секретары Дүсән Касеинов.
Быйыл Науруз байрамында Әзербайжан, Ҡаҙағстан, Ҡырғыҙстан, Үзбәкстан, Төркмәнстан, Төркиә, Монголия илдәренән, Башҡортостан, Татарстан, Алтай, Тыва, Саха (Яҡут), Хакасия, Дағстандан 100-гә яҡын артист ҡатнаша. Проект сиктәрендә ТӨРКСОЙ-ҙың «Науруз биҙәктәре» фотокүргәҙмәһе ойошторола.
Европа илдәренән тыш, Науруз байрамы Төркиәнең 20 ҡалаһында ла уҙа. Сараның ойоштороусыһы — ЮНЕСКО илдәре ҡарамағындағы төрки телле илдәрҙең даими вәкиллектәре булышлығында ТӨРКСОЙ халыҡ-ара ойошмаһы.


text:
Мәҙәниәт министрлығы Башҡортостан Президенты гранттарына дәғүә итеүгә конкурс үткәрә
Республиканың Мәҙәниәт министрлығы менән мәҙәниәт һәм сәнғәт өлкәһендәге ижади проекттарға ярҙам итеү өсөн Башҡортостан Президенты гранттарына дәғүә итеүгә конкурс иғлан ителде. Быйыл ул өсөнсө тапҡыр үткәрелә.
БР Президентының күрһәтелгән гранттарына дәғүә итеүгә заявка документацияһын тултырыу һәм биреү тәртибе әүәлгесә ҡалған. Ул www.mknprb.ru рәсми сайтында баҫылған, тип хәбәр иттеләр ведомствола. Бөтә конкурс материалдарын «гранттар конкурсы» билдәһе менән 2012 йылдың 1 февраленә тиклем тапшырырға кәрәк.
Уҙған өс йылда мәҙәниәт һәм сәнғәт өлкәһендәге 100 мең күләмендәге БР Президенты гранттары менән 75 кеше бүләкләнгән, 15 ижади коллектив 300-өшәр мең һум алған.
Йыл һайын конкурсанттар һаны арта. 2010 йылда улар 95 булһа, былтыр 103-кә еткән. БР Президенты гранттары музыкаль, театраль, педагогик, хореографик һәм һынлы сәнғәт, архитектура һәм дизайн, кино, музей, китапхана һәм клуб эштәре өлкәһендәге ижади проекттарға ярҙам итеү маҡсатынан булдырылған.


text:
Муниципаль хеҙмәткәрҙәрҙән керемдәренә хисап биреүҙе талап итәсәктәр
Республика парламентарийҙары муниципаль хеҙмәткәрҙәр керемдәренә контролде көсәйтергә ниәтләй. 25 февралдә, Дәүләт Йыйылышы – Ҡоролтайҙың сираттағы ултырышында, депутаттар “Муниципаль хеҙмәт тураһындағы” закон проектына төҙәтмәләрҙе ҡарай.
Документ, атап әйткәндә, чиновниктарҙы, шулай уҡ муниципаль вазифаларға дәғүә итеүселәрҙе эш биреүсегә шәхси керемдәре һәм мөлкәте хаҡында ғына түгел, мотлаҡ рәүештә ғаилә килемдәре хаҡында ла (ҡатыны йәки ире, бәлиғ булмаған балаларын да өҫтәп) мәғлүмәт биреүҙе бурысы итеп ҡуйған нормаларҙы үҙ эсенә ала. Бындай эштәр муниципалитеттарҙағы коррупция менән көрәшкә һәм профилактикаға йүнәлтелгән. Шулай уҡ был положение 2008 йылдың декабрендә ҡабул ителгән “Коррупцияға ҡаршы эштәр тураһындағы” Федераль законда ла теркәлгән.


text:
Республикала халыҡтың тәбиғи артыуы ғинуар-июль айҙарында - 1936 кеше
Ғинуар-июль айҙарында республикала 33 909 кеше тыуған, үткән йылдың ошо уҡ осоро менән сағыштырғанда, был 1,3 процентҡа күберәк, тип хәбәр итә Башҡортостанстат. Ете ай эсендә 31 973 кеше үлгән, 2012 йылдың ғинуар-июль айҙары менән сағыштырғанда, был 1,2 процентҡа күберәк. Шулай итеп, халыҡтың тәбиғи артыуы 2013 йылдың ете айында 1936 кеше тәшкил итте.
Миграцияның артыуы – 3260 кеше (76 433 кеше килгән, 73 173 кеше киткән). Статистиктар билдәләүенсә, 2012 йылдың ғинуар-июль айҙарында миграцияның кәмеүе күҙәтелгән.
Дөйөм алғанда, 2013 йылдың ете айында халыҡтың тәбиғи һәм миграция иҫәбенә артыуының дөйөм һөҙөмтәләре ыңғай булған һәм 5 196 кешене тәшкил иткән.


text:
Борай районында һарыҡ итен эшкәртеү буйынса мини-завод төҙөү күҙалланаФото: Олег Яровиков
Борай районында һарыҡ итен эшкәртеү буйынса мини-завод төҙөү күҙаллана
Борай районында һарыҡ итен эшкәртеү буйынса мини-завод төҙөү күҙалланаФото: Олег Яровиков
ӨФӨ, 2016 йыл, 8 август. /«Башинформ» мәғлүмәт агентлығы, Александр Смирнов/.
Башҡортостан Башлығы Рөстәм Хәмитов Борай районына эш сәфәре барышында Шүнәк ауылында Ҡәҙим Фәрхетдиновтың крәҫтиән (фермер) хужалығында булды. Хужалыҡ 2011 йылдан эшләй һәм романов тоҡомло һарыҡтар үрсетеүгә махсуслаша.
Беҙгә эште нулдән башларға тура килде, тип һөйләне хужалыҡ етәксеһе. Алты йыл эсендә һарыҡтар 15-тән 1500 башҡа еткерелгән, шул иҫәптән 800 инә һарыҡ. Былтыр 3 150 килограмм йөн һәм 73,5 тонна ит алынған. 2013 йылда Ҡәҙим Фәрхетдинов республиканың яңы эш башлаған фермерҙарына булышлыҡ итеү программаһында ҡатнашып, 1,31 миллион һумлыҡ грант отҡан. Был аҡсалар ауыл хужалығы техникаһын һатып алыуға йүнәлтелгән.
Фермер инә һарыҡтар һанын арттырырға һәм ит эшкәртеү буйынса мини-завод һалырға ниәтләй.
– Яҡшы план, әммә уны тулыһынса тормошҡа ашырыу өсөн ярҙам кәрәк. Бүздәктә фермерҙар теплицалар төҙөй башланы, 1 миллиард һум аҡса һалдыҡ. Һеҙҙең фермағыҙҙың сығымы оҙағыраҡ ҡапланасаҡ. Был ҡыяр һәм помидор түгел. Тимәк, икенсе льготалар һорау зарур, – тине Рөстәм Хәмитов. – Ошо проектты бер ун йылға иҫәпләргә кәрәк. Беҙ ярҙам итербеҙ.
Район активы менән осрашыуҙа сығыш яһап, төбәк Башлығы әлеге башланғысты хупланы һәм муниципалитеттың ауыл хужалығын үҙгәртеү кәрәклеген билдәләне.
– Республиканың үҙәк райондарында ҡош итен етештереүгә, ваҡ малға – кәзә-һарыҡтарға бәйле производствоға яңыса ҡарай башланылар. Төньяҡ райондарҙа ла ошоға оҡшаш варианттарҙы табырға тырышырға кәрәк, – тип һыҙыҡ өҫтөнә алды республика етәксеһе.


text:
Республика башлығы 109-сы һайлау участкаһында конституцияон бурысын үтәне
Республика башлығы 109-сы һайлау участкаһында конституцияон бурысын үтәне.
Өфөнөң Башҡортостан дәүләт концерт залы бинаһында урынлашҡан 109-сы һайлау участкаһы исемлегендә 2600 кеше теркәлгән. Тәүге һайлаусылары иртәнге һигеҙҙә үк килде. Берҙәм тауыш биреү көнөндә Республика башлығы Рөстәм Хәмитов һәм Дәүләт Йыйылышы-Ҡоролтай рәйесес Константин Толкачев гражданлыҡ бурысын үтәне. Тауыш биреүгә ҡағылышлы тәртипкә ярашлы, улар бюллетенгә тамғаны айырым кабинала ҡуя. Был участка һалынған бюллетендәрҙе шунда уҡ иҫәпкә алыусы электрон урналар менән йыһазландырылған. Һайлау көнөн юлда үткәргәндәр өсөн тимер юл вокзалы менән аэропортта тауыш биреү ойошторолдо. Һайлаусылар бында теркәүҙән төшөрөү талондары нигеҙендә тауыш бирҙе. Һайлау көнөндә бар участкаларҙа тәртип һаҡлау органдары хәүефһеҙлек һағында торҙо. Ғәҙәттән тыш хәлдәр, тиҙ медицина ярҙамы хеҙмәте вәкилдәре эшләне. Тауыш биреү барышы тәртибен һайлау комиссияһы ағзаларынан тыш күҙәтеүселәр тәьмин итте. Киске сәғәт һигеҙҙә тауыш биреү тамамланыу менән бюллетендәрҙе иҫәпләү башланды. Быйылғы һайлауҙарҙың башҡаларынан айырмаһы – депутаттар һанының бер яртыһы фирҡә исемлектәре буйынса, икенсеһе бер мандатлы округтарҙан һайланыуҙа. Тауыш биреүҙә Благовар, Бишбүләк, Саҡмағош, Тәтешле райондары һайлаусылары әүҙем ҡатнашты. Уларҙа халыҡтың 90 проценты һайлау участкаларына килгән. Рәсәй төбәктәре араһында тауыш биреүселәр әүҙемлеге күрһәткесе буйынса Башҡортостан тәүге урындарҙа.


text:
Иң арзан интернет – Волга буйы округында һәм Уралда
Рәсәй төбәктәрендә интернетҡа тоташыу тиҙлеге – Мәскәү һәм Санкт-Петербургты иҫәпкә алмағанда – бер йыл эсендә өс тапҡырға артты һәм секундына 1100 Кбитты үтеп китте. Рәсәйҙә иң арзан интернет – Волга буйы федераль округында һәм Уралда. Шундай мәғлүмәт килтерә Яндекстың илебеҙ төбәктәрендә интернет үҫешенә арналған мәғлүмәт бюллетене.
Бер айҙа интернет-аудитория 39,7 миллион кешегә еткән. Был 18 йәштән үткән Рәсәй халҡынан 34 процент. Уҙған йыл эсендә Рәсәйҙә интернет таралыуы 20 проценттан әҙ генә күберәккә артҡан.
Интернет таралыуы буйынса Волга буйы федераль округы дүртенсе урында тора. Беренсе урында, көтөлгәнсә, - Үҙәк федераль округы. Һуңғы урында – Көньяҡ һәм Төньяҡ Кавказ округы. Ҡулланыусылар әүҙемлеге буйынса Волга буйы шулай уҡ дүртенсе урында. Бында Алыҫ Көнсығыш алдынғылыҡты бирмәй, ә рейтингтың иң түбәнендә Үҙәк федераль округ урынлашҡан (Мәскәүҙе иҫәпкә алмайынса).


text:
Фото:
Алғы быяланың ҡара булғаны өсөн 500 һум түләргә тура киләсәк
Фото:
Алғы быялаһын ҡарайтырға яратыусыларға бөгөнгө көндән штраф һалына башлай: уларға кеҫәһен 500 һумға “бушатырға” тура киләсәк. Алғы быяланың яҡтылыҡ үткәреүсәнлеге 75 проценттан кәм булмаҫҡа тейеш.
Бөгөнгө көндән РФ Административ кодексының 12,5 статьяһына индерелгән үҙгәртеү көсөнә инә. Техник регламентҡа ярашлы, алғы ишектәрҙәге быялаларҙың яҡтылыҡ үткәреүсәнлеге — 70 проценттан, автомобилдең башҡа “тәҙрәләренеке” 60 проценттан кәм булмаҫҡа тейеш.
Бынан тыш, йылылыҡ йотоусы алғы быялалар аҡ, һары, ҡыҙыл, йәшел һәм күк төҫтәрҙе боҙоп күрһәтергә тейеш түгел. Был күрһәткестәрҙең барыһы ла техник тикшереү үткәндә махсус приборҙар ярҙамында билдәләнәсәк.
— Автоинспекторҙар байтаҡ юл-транспорт фажиғәләренә ҡара быялалар арҡаһында күреү мөмкинлегенең насарайыуы сәбәпсе икәнен әллә ҡасандан бирле әйтеп килә, — тип индерелгән яңылыҡҡа аңлатма бирә БР буйынса Эске эштәр министрлығының ЮХХДИ идаралығы матбуғат хеҙмәте. — Күреү һәләте бигерәк тә тәүлектең ҡараңғы осоронда һәм насар һауа шарттарында боҙола. Шул уҡ мәлдә водителдәрҙең күбеһе был проблеманы күрергә теләмәй — беҙгә закон аша эш итергә тура килә.


text:
Мюнхендың Людвиг-Максимилиан университеты
Координаталар: 48°09′03″ с. ш. 11°34′49″ в. д. / 48.15083° с. ш. 11.58028° в. д. (G) (O) (Я)
Мюнхендың Людвиг-Максимилиан университеты (нем. Ludwig-Maximilians-Universität München (LMU)) — Мюнхен ҡалаһының юғары уҡыу йорто, Германия. 1472-се йылда герцог Людвиг IX тарафынан нигеҙ һалынған һәм уның һәм курфюрст Максимилиан I Иосифтың иҫтәлегенә аталған.
Йөкмәткеһе
Цифрҙар һәм факттар[үҙгәртергә | вики-тексты үҙгәртергә]
2009-2010-сы йылдарҙа Мюнхендың Людвиг-Максимилиан университетында 45 539 студент уҡыған[1]. Университеттың составына 18 факультет инә, был факультеттарҙа ете йөҙләп профессор белем бирә. Университеттың йыллыҡ бюджеты бер миллиард тирәһе тәшкил итә, килемдең өстән бер өлөшө университет клиникаһына сарыф ителә.
Мюнхен университетында студенттар 160 һөнәрҙең береһендә белем ала алалар.
Гешвистер-Шолль-Плац (нем. Geschwister-Scholl-Platz) майҙанында Максфорштадт (нем. Maxvorstadt) районындағы төп бинаһынан башҡа университет Мюнхендың төрлө райондарында бүтән биналарға эйә.
Факультеттар[үҙгәртергә | вики-тексты үҙгәртергә]
- 01 Католик диниәте
- 02 Евангелия диниәте
- 03 Юриспруденция
- 04 Экономика һәм производство ойошмаһы
- 05 Халыҡ хужалығының иҡтисады
- 07 Медицина (стоматология кафедраһы менән)
- 08 Ветеринария
- 09 Тарих һәм сәнғәт белеме
- 10 Фәлсәфә, фән теорияһы, динде өйрәнеү
- 11 Психология һәм педагогика
- 12 Культурология
- 13/14 Тел белеме һәм әҙәбиәтте өйрәнеү
- 15 Йәмғиәтте өйрәнеү
- 16 Математика, информатика, статистика
- 17 Физика
- 18 Химия һәм фармацевтика
- 19 Биология
- 20 Ер тураһында фән
Университет биналары[үҙгәртергә | вики-тексты үҙгәртергә]
- Гешвистер-Шолль-Плацта (нем. Geschwister-Scholl-Platz) төп бинаһы
- Гросхадерн (нем. Großhadern) районында юғары технологиялар кампусы(нем. High-Tech-Campus)
- Университет клиникалары
- Швайнхенбау (нем. Schweinchenbau) —педагогика һәм психология факультеты, бина үҙенең атамаһын («сусҡа бинаһы») үҙенең ҡыҙғылт төҫөнә алған
- Математика институты (нем. Mathematik-Bau) Пинакотека эргәһендә урынлашҡан. Бында математика, физика, информатика һәм геологиянан лекциялар уҙғарыла
- Инглиз баҡсаһындағы институттар. Бында политология институты (нем. Geschwister-Scholl-Institut), коммуникация кафедраһы, көн-сығышты өйрәнеү кафедралары, информатика кафедраһы, биомолекуляр оптикаһы институты и компьютер лингвистикаһы кафедраһы (нем. Centrum für Informations- und Sprachverarbeitung) урынлашҡан
- Физика факультетының ядро физикаһы и элементар күҙәнәктәр физикаһы бүлектәре Гархинг фәнни ҡаласығында урынлашҡан.
LMU университеты клиникалары[үҙгәртергә | вики-тексты үҙгәртергә]
Күренекле профессорҙар[үҙгәртергә | вики-тексты үҙгәртергә]
- Теодор Людвиг Вильгельм Бишоф
- Рудольф Вебер
- Теодор Герцог
- Ганс Зедльмайр
- Иоганн Зепп
- Карл Фридрих Марциус
- Франц фон Груйтуйзен
- Альбрехт Унзольд
- Людвиг Клайзен
- Вольфхарт Панненберг
Иҫкәрмәләр[үҙгәртергә | вики-тексты үҙгәртергә]
Һылтанмалар[үҙгәртергә | вики-тексты үҙгәртергә]
- Рәсми сайты (нем.)


text:
Википедия:Теркәлеү
Википедияла теркәлеү мотлаҡ түгел. Проектта ҡатнашыу өсөн кәрәкле функцияларҙың барыһы ла тиерлек теркәлеүһеҙ эшләй. Ләкин теркәлгән һәм үҙен танытҡан ҡатнашыусыларға өҫтәмә функциялар асыла, Википедияны ҡулланыу тағы ла уңайлыраҡ була.
Викимедиа Фондының һәр бер айырым проекты һәм һәр бер тел бүлеге өсөн айырым теркәлергә кәрәк. Шуның өсөн Википедияның бер туғандаш проектында (мәҫәлән, Вики-Әсбапта) система һеҙҙе танымаһа — ғәжәпләнмәгеҙ. Бындай осраҡта был проектта тағы бер тапҡыр теркәлергә кәрәк; шул уҡ исем менән теркәлеү яҡшы була.
Йөкмәткеһе
Өҫтөнлөктәр[вики-тексты үҙгәртергә]
Һәр бер танылған ҡатнашыусыға Википедияла уҡыуҙы һәм мөхәррирләүҙе еңеләйткән биттәр йыйылмаһы бирелә.
Шәхси битегеҙҙә үҙегеҙҙе таныштырып китегеҙ. Улай иткәндә Википедияға кереткән өлөшөгөҙҙөң кем тарафынан керетелгәнен башҡалар ҙа беләсәктәр. Шәхси бит — Википедияның башҡа ҡатнашыусылары менән танышыуға һәм ышаныстарына кереүгә ярҙам итәсәк.
Фекер алышыу — Асыҡ хәбәрләшеү урыны, унда Википедияла ҡатнашыу тураһында фекер алышыу бара. Үҙ көйләүҙәрендә электрон почта адресын күрһәткән ҡатнашыусыға Википедия аралышсылығы менән башҡа ҡатнашыусылар, уның адресын күрмәйенсә, электрон хат яҙа алалар. Шулай итеп ҡатнашыусы спамдан һаҡланған була.
Ҡатнашыусы тарафынан күҙәтеү исемлегенә керетелгән биттәр «һуңғы төҙәтеүҙәр исемлегендә» яртылаш ҡалын шрифт менән күренәләр һәм төҙәтеү ваҡытына (һуңғыһынан алдағыһына) күрә күҙәтеү исемлеге битендә теҙелеп китәләр.
Танылған ҡатнашыусылар ғына Википедияның тышҡы күренешен үҙҙәре теләгәнсә көйләй алалар.
Теркәлгәндә һайлаған (ҡушма) исемегеҙ Википедияның ниндәй ҙә булһа бер битен төҙәткәндә Википедия тарафынан яҙылып бара. Бындай осраҡта керетелгән әҙ генә үҙгәртеүҙәрҙе «бик әһәмиәтле түгел» тип билдәләргә мөмкинселек бирә. Аноним ҡулланыусылар (уларҙың имзалары урынына IP-адрестары ҡулланыла), бындай мөмкинселеккә эйә түгел.
Теркәлгәндә һайланған (ҡушма) исем фекер алышыу биттәрендә аралашыуҙы еңеләйтә. Һәм һәр кергәндә үҙгәргән IP-адрес урынына исеме булған кеше менән аралашыу рәхәтерәк. Танылған ҡатнашыусыға автоматик рәүештә имза ҡуйыу өсөн мөхәррирләү тәҙрәһе өҫтөндәге төймәгә баҫыу йәки дүрт тильда (~~~~) ҡуйыу етәрле. Имзаны Көйләүҙәр битендә яйларға була.
Етешһеҙлектәр[вики-тексты үҙгәртергә]
Шәхси мәғлүмәттәр өсөн ҡатнашыусыларға бирелгән биттәр ҙә GFDL лицензияһына ҡарайҙар, шуныҡтан улар ҙа ирекле рәүештә төҙәтелә алалар. Шуның өсөн ул биттәрҙең (бәлки бик яҡшы булмаған) үҙгәрештәренә һәм вәхшилеккә әҙер булығыҙ.
Нисек теркәлергә[вики-тексты үҙгәртергә]
Әгәр һеҙ теркәлергә теләйһегеҙ икән Баш биттә, өҫтәге уңдағы мөйөштәге «Танышыу йәки теркәлеү» яҙыуына сиртегеҙ. «Танышыу йәки теркәлеү» исемле ярҙамсы бит асыласаҡ.
Ул биттәге «Иҫәп яҙыуын булдырырға» яҙыуына баҫығыҙ, «Яңы ҡатнашыусыны теркәү» исемле ярҙамсы бит асыласаҡ.
Ул биттә үҙегеҙгә оҡшаған, ләкин «ҡысҡырып» тормаған исем һайлағыҙ. Әгәр үҙегеҙҙең ысын исемегеҙҙе яҙһағыҙ башҡа ҡатнашыусыларҙың ышаныстары артасаҡ, ләкин ысын исем-фамилияғыҙҙы яҙыу мәжбүри түгел. Википедия ҡатнашыусыларының исемдәренә оҡшаштарҙы һайларға тырышмағыҙ, юғиһә буталсыҡ тыуыуы мөмкин һәм ул ҡатнашыусы ул хәлгә бик шат булмаясаҡ.
Википедиялағы иҫәп яҙыуығыҙ өсөн пароль һайлағыҙ һәм «Һеҙҙең пароль» юлына керетегеҙ һәм аҫтындағы майҙансыҡҡа уны ҡабаттан яҙығыҙ. Оноторҙай йәки башҡалар белә алған пароль һайламағыҙ.
«Электрон почта» майҙансығына яҙған адресығыҙ Википедиялағы бер кемгә лә күренмәй һәм башҡаларға таратылмай. Әгәр Википедиянан тура электрон хаттар алырға теләмәйһегеҙ икән был яйлауҙы аҙаҡтан шәхси көйләүҙәрегеҙҙә яба алаһығыҙ.
Шунан өҫтәге һүрәттә күренгән хәрефтәрҙе (һандарҙы) аҫтындағы юлға яҙығыҙ һәм «Яңы ҡатнашыусыны теркәү» төймәһенә баҫығыҙ.
Системаға нисек танылырға[вики-тексты үҙгәртергә]
Системаға танылыу һәм теркәлгән исем менән эшләй башлау өсөн Баш биттә, өҫтәге уңдағы мөйөштәге «Танышыу йәки теркәлеү» яҙыуына сиртегеҙ. «Танышыу йәки теркәлеү» исемле ярҙамсы бит асыласаҡ.
Ул биттәге «Системаға танылыу өсөн „cookies“ рөхсәт ителергә тейеш» юлы, әгәр ҙә һеҙ сайтҡа һәр кергәнегеҙҙә үҙ исемегеҙҙе һәм паролегеҙҙе яҙырға теләмәйһегеҙ икән «cookies» рөхсәт ителеүенең кәрәклеге тураһында белдерә.
Исемегеҙҙе һәм паролегеҙҙе керетегеҙ.
Әгәр һеҙ һәр кергәндә исемегеҙҙе һәм паролегеҙҙе яҙырға теләмәйһегеҙ икән һәм «cookies» рөхсәт ителгән булһа «Парольде хәтерҙә ҡалдырырға» юлын билдәләгеҙ (һайлағыҙ) һәм «Танышыу йәки теркәлеү» төймәһенә баҫығыҙ. Бынан һуң Википедияны асҡанығыҙҙа автоматик рәүештә танылған булырһығыҙ.
(Әгәр Википедияға уртаҡ компьютерҙан керәһегеҙ икән «Парольде хәтерҙә ҡалдырырға» юлын һайламау һеҙҙең өсөн хәйерлерәк булыр, сөнки башҡа кешеләр һеҙҙең исемдән ғүмерегеҙҙә лә эшләмәйәсәк яман ҡылыҡтар ҡылып ташларға мөмкин).
Теркәлгән исемемде үҙгәртергә мөмкинме?[вики-тексты үҙгәртергә]
Вики проектында тәү башта теркәлгән исемегеҙҙе тик бей генә үҙгәртә ала. Ҡатнашыусының исемен үҙгәртеү өсөн ул ҡатнашыусының төҙәтеүҙәр һаны 200 000 үтмәҫкә тейеш, юҡһа мәғлүмәттәр базаһына ауыр йөк барлыҡҡа киләсәк.


text:
Рәсәй Үҙәк Банкы рәйесе урынбаҫары менән осрашыу
Бөгөн Республика Йортонда Башҡортостан Президенты Мортаза Рәхимов Рәсәй Федерацияһы Үҙәк банкы Рәйесе урынбаҫары Виктор Берестов менән эш осрашыуы үткәрҙе. Осрашыуҙа финанс институттары эшмәкәрлеге менән бәйле мәсьәләләр ҡаралды, иҡтисадты һәм социаль өлкәне нығытыуҙа банк секторының роле тикшерелде. Шулай уҡ Башҡортостандың Рәсәй Үҙәк банкы менән артабанғы хеҙмәттәшлеге буйынса тәҡдимдәр тураһында һүҙ алып барылды.
Мортаза Рәхимов, республика банкыларының һөҙөмтәле эшмәкәрлегенә предприятиеларҙың уңышлы үҫеше, халыҡтың тормош кимәле яҡшырыуы бәйләнгән, тип һыҙыҡ өҫтөнә алды. Виктор Берестовой, Башҡортостандың кредит учреждениелары тотороҡло эшләй, клиенттарға киң банк хеҙмәтләндереүҙәре күрһәтә, тип билдәләне.
Рәсәй Үҙәк банкы рәйесе урынбаҫары Башҡортостан Президентына шулай уҡ банк системаһы эшмәкәрлеген һәм структураһын оптималләштереү буйынса саралар тураһында хәбәр итте. Виктор Берестовой әйтеүенсә, был процесс Башҡортостан Республикаһының Милли банкына ла ҡағыласаҡ. Оптималләштереү менән бәйле ҡайһы бер ойоштороу-техник саралар үткәреләсәк.
Осрашыуҙа Башҡортостан Милли банкы рәйесе Рөстәм Мәрҙәнов ҡатнашты.


text:
Төбәктә бер миллион тоннанан ашыу сенаж һәм ярты миллион тоннанан ашыу бесән әҙерләнгән
Республикала мал аҙығы культуралары 960 мең гектар майҙанда сабып алынған, был дөйөм территорияның 87 процентын тәшкил итә. Быйыл мал аҙығын әҙерләү ураҡ эштәре менән бер ваҡытҡа тура килде. Һәм бында өҫтөнлөктәр була алмай, сөнки ике процесс та мөһим.
Ҡоро һандар артында ауыл эшсәндәренең көндәлек хеҙмәте ята, уларҙың күпселеге планды арттырып үтәй. Шулай итеп, Баҡалы, Краснокама, Нуриман, Туймазы һәм Хәйбулла райондары хужалыҡтары бесәнде норманан артығыраҡ әҙерләгән. Республиканың Белорет, Йәрмәкәй, Иглин райондары сенаж әҙерләү буйынса планды арттырып үтәгән.
БР Ауыл хужалығын консультациялау үҙәгенән хәбәр итеүҙәренсә, әлеге ваҡытта төбәктә 515 мең тонна бесән, 1,306 миллион тонна сенаж һәм 149 мең тонна силос әҙерләнгән, бер шартлы мал башына иҫәптә был 14,6 центнер мал аҙығы берәмегенә тиң. Был күрһәткес буйынса Яңауыл районы механизаторҙары беренсе килә. Улар бер шартлы мал башына 28,2 центнер мал аҙығы берәмеге әҙерләгән.


text:
Республикала торлаҡ-коммуналь хужалыҡҡа тарифтарҙың артыуын 2014 йылда алты процент менән сикләнеләр
Башҡортостанда 2014 йылда коммуналь хеҙмәттәр өсөн түләүҙәрҙең үҫеше алты проценттан артмаҫҡа тейеш. Рәсәй Федерацияһының айырым субъекттарына торлаҡ-коммуналь хужалыҡ хеҙмәттәре өсөн түләүгә үҙгәреш индекстары РФ Хөкүмәтенең 30 апрелендәге Бойороғо менән раҫланған. Документ шишәмбе көнө Рәсәй Хөкүмәте сайтында баҫылған.
Төбәк буйынса уртаса индексҡа өҫтәп унан айырым муниципаль берәмектәр буйынса рөхсәт ителә торған тайпылыштар раҫланған, шулай уҡ алты процент кимәлендә. «Башинформ» агентлығына БР Тарифтар буйынса дәүләт комитетының торлаҡ-коммуналь һәм социаль хеҙмәттәрҙе көйләү бүлегенән аңлатыуҙарынса, ҡайһы бер муниципалитеттарҙа коммуналь хеҙмәттәр өсөн түләүҙар 12 процентҡа тиклем дә артыуы ихтимал, әммә шул уҡ ваҡытта тотош Башҡортостан буйынса тарифтар үҫешенең уртаса кимәле раҫланған алты проценттан арта алмай. Республиканың айырым райондарына тарифтар үҫешенең сиген яҡын көндәрҙә Башҡортостан Хөкүмәте билдәләргә тейеш.
Илдә коммуналь хеҙмәттәр өсөн түләүҙәр иң күберәге Яҡут Республикаһында һәм Камчатка крайында 6,7 процентҡа артыуы ихтимал. Иң аҙ индекс Төньяҡ Осетия – Алания өсөн билдәләнгән: 3,2 процент.


text:
Баш ҡала призывниктары «ышаныс телефоны» менән ҡуллана аласаҡ
24 октябрҙә Өфөлә Ҡала йәштәрен патриотик рухта тәрбиәләү үҙәге «Көҙгө саҡырылыш «ышаныс телефонында» тигән акция ойоштора. Башҡортостан Республикаһы Өфө ҡалаһының Октябрь һәм Совет райондары буйынса хәрби комиссариат вәкиле бөтә ҡыҙыҡһынған һорауҙарға яуап бирәсәк, саҡырыу йәшенә тиклем һәм саҡырыу йәше еткән граждандарға, уларҙың ата-әсәләренә һәм туғандарына социаль һәм мәғлүмәти ярҙам күрһәтәсәк.
«Тура бәйләнеш» телефоны — (347) 279-06-60, 14 сәғәттән 17 сәғәткә тиклем шылтыратырға була.


text:
Өфөлә Башҡортостандың һәм Силәбе өлкәһенең эшлекле даирәләре вәкилдәре осраша
Кесаҙна, 10 мартта, Башҡортостан Республикаһы Сауҙа-сәнәғәт палатаһында Башҡортостан һәм Силәбе өлкәһе эшлекле даирәләре вәкилдәренең бизнес-осрашыуы үтәсәк.
БР Сәнәғәт һәм инновацион сәйәсәт министрлығынан хәбәр итеүҙәренсә, Силәбе делегацияһы кисә Өфөлә асылған Инновация-сәнәғәт салоны сиктәрендә үтәсәк 12-се «Промэкспо-2011» махсус күргәҙмәһендә ҡатнашасаҡ. Бизнес-осрашыу форум саралары сылбырын башлаясаҡ.
БР Сауҙа-сәнәғәт палатаһында билдәләүҙәренсә, Силәбе өлкәһе предприятиелары Башҡортостан предприятиелары һәм ойошмалары менән эшлекле бәйләнештәрҙе үҫтереүгә ҡыҙыҡһыныу белдерә.
Бизнес-осрашыу сәғәт 10-да башлана.


text:
Иң төпкөл ауылда мәсет асылды
Белорет районының төпкөл ауылдарының береһе Мөхәмәттә иман йорто асылды.
Ауылда йәшәүсе халыҡ быға тиклем клубта йыйыла торғайны. Унда төндә йәштәр бейей, көндөҙ беҙ килә торғайныҡ. Улай булырға тейеш түгел, ти ауылда йәшәүсе Ырыҫбикә Таһирова.Ауылдағы мәсетте өс оҫта ике йыл тигәндә эшләп бөткән. Таһир Харисов үҙ ғүмерендә тиҫтәләгән йорт һалған, әммә мәсетте ул тәүге тапҡыр күтәрә. Шулай ҙа оҫталар мәсетте ентекләп, үҙҙәре уйлап тапҡан проект буйынса төҙөй.
Ғибәҙәтхананың биҙәлеше лә үҙенсәлекле. Урындағы халыҡ билдәләүенсә, ауыл мәсете йәштәрҙе тәрбиәләү үҙәгенә, иман усағына әйләнергә тейеш. Шуға ла улар ғибәҙәт йорто буш тормаҫ тип өмөт итә.


text:
Өфөлә коляскалағы тенниссылар алыша
Өфөлә коляскала теннис буйынса Рәсәй беренселеге һәм чемпионаты старт алды.
Ярыштарҙа Башҡортостандан, Мәскәү, Төмән өлкәләренән, Пермь крайынан, Омск, Санкт-Петербург һәм Екатеринбургтан 30-ҙан ашыу тенниссы ҡатнаша.
Коляскала теннис буйынса Рәсәй чемпионаты етенсе тапҡыр ойошторола. Быға тиклем турнир Мәскәү өлкәһе сиктәрендә генә үткәрелеп килде. Коляскалағы тенниссылар араһында беренселек иһә Рәсәйҙә тәүге тапҡыр үтә.
Ярыш еңеүселәрен яңғыҙ, парлы һәм ҡатнаш разрядтарҙа билдәләйәсәктәр. Ярыштар 4 июнгә тиклем дауам итә.


text:
Фото:
Рөстәм Хәмитов: «Банкылар ярҙамынан тыш бер эште лә тормошҡа ашырыу мөмкин түгел»
Фото:
Башҡортостан Президенты Рөстәм Хәмитов әлеге ваҡытта Өфлә барған бөтә Рәсәй банк-ара конференцияға йүнәлеш бирҙе.
— Был конференция иҫәп буйынса етенсе сара һәм Рәсәйҙең банк берләшмәһе өсөн был әһәмиәтле ваҡиға, – тип сәләмләне БР Президенты Р.З. Хәмитов форумда ҡатнашыусыларҙы. – Республика етәкселеге был традицияны бар яҡлап хуплай.
Рөстәм Хәмитов, республика 2010 йылды яҡшы социаль иҡтисади күрһәткестәр менән тамамланы һәм 2011 йыл тағы ла уңышлыраҡ буласаҡ тип фекер йөрөтөргә бөтә тәүшарттар бар, тип билдәләне. Төбәкте артабан үҫтереү эшендә банк берләшмәһенең әһәмиәте баһалап бөткөһөҙ.
— Банк системаһы – беҙҙең ярҙамсыбыҙ. Һеҙҙә ресурстар ҙа, аңлау ҙа, профессиональ кадрҙар ҙа бар. Әйткәндәй, был Рәсәйҙә юғары профессиональ белгестәр менән тулыһынса тиерлек тәьмин ителгән күп булмаған тармаҡтарҙың береһе, – тип һыҙыҡ өҫтөнә алды республика башлығы.
Ул, банкылар ҡатнашлығында ғына халыҡтың йәшәү кимәлен күтәрергә: эш хаҡын арттырырға, яңы эш урындары булдырырға, торлаҡ менән тәьмин итергә мөмкин, тип билдәләне.
— Ниндәй генә тармаҡты алмайыҡ, ниндәй генә эшмәкәрлек йүнәлешен ҡарамайыҡ – банк берләшмәһенең ярҙамынан башҡа был эштәрҙе тормошҡа ашырыу мөмкин түгел. Шул уҡ ваҡытта һеҙ ҙә беҙ булмай тороп, ҡағиҙәләрһеҙ, нормалар, закондарһыҙ йәшәй алмайһығыҙ, – тине Рөстәм Хәмитов. – Власть һеҙ яҡшы эшләһен өсөн булдырылған да инде.
Ғилми-ғәмәли конференция «Банктар. Процестар. Стандарттар. Сифат» исеме аҫтында үтә, кредит ойошмаларының бығаса булған эшмәкәрлек стандарттарына төҙәтмәләр индереү һәм яңыларын ҡабул итеү юлы менән банктар эше сифатын артабан яҡшыртыу буйынса тәҡдимдәр әҙерләү – йыл да үткәрелеүсе форумдың төп маҡсаты.
— Әгәр баштараҡ, әҙерләнгән стандарттар банктарға ниндәйҙер өҫтәмә йөк, сираттағы күҙәтеү баҫымы булмаҫмы, тигән шигебеҙ булһа, хәҙер тап ошолай булғанда ғына эшебеҙҙең мәҙәниәтле, асыҡ, эшебеҙҙе көйләүселәребеҙгә генә түгел, клиенттарыбыҙға ла аңлайышлы буласағын аңлайбыҙ, — тине үҙенең сығышында Рәсәй банктары ассоциацияһы президенты Гарегин Тосунян. — Стандартлаштырыу банк өлкәһендәге хеҙмәт етештереүсәнлеген күтәреүгә булышлыҡ итә. Стандартлаштырылған бар нәмә конвейерға еңелерәк һалына. Был хеҙмәт күрһәтеүсегә лә, уның хеҙмәттәренән файҙаланыусыға ла уңайлы.
Гарегин Тосуняндың билдәләүенсә, стандарттар банкылар менән үҙҙәренең теләге буйынса ҡабул ителә һәм үҙенә күрә тәртип, үҙ-үҙеңде тотоу мәҙәниәте лә булып тора: «Һеҙ бында джинсыларҙа килмәнегеҙ бит, костюмдар кейгәнһегеҙ».
Ул йәнә банк эшмәкәрлеген стандартлаштырыуға нигеҙ һалған фажиғәле һәләк булған Рәсәй Үҙәк банкыһы рәйесе урынбаҫары Андрей Козловты иҫкә алды, йыл һайын үткәрелеүсе форум тап уның иҫтәлегенә бағышлана. Ете йыл эшләү дәүерендә форумда ҡатнашыусылар менән 17 сифат стандарты ҡабул ителгән, тағы унауһының проекттары әҙерләнгән. 26 мартҡа тиклем дауам итәсәк форумда тап ошоларҙы тикшерергә кәрәк буласаҡ та инде.


text:
Нуриман районында локаль хәрби конфликттарҙа һәләк булғандарға һәйкәл асылды
Нуриман районы Красная Горка ауылының Еңеү паркында локаль хәрби конфликттарҙа һәләк булғандарға һәйкәл асылды. Һәйкәл асыу тантанаһына Башҡортостандың бихисап ҡала һәм райондарынан ветерандар килде.
Тантаналы сарала Нуриман районы хакимиәте башлығы Азамат Носратуллин, «Хәрби туғанлыҡ» йәмәғәт ойошмаһы рәйесе Альберт Шаһиморатов, Башҡортостандың Хәрби хәрәкәттәр ветерандары союзы рәйесе Тимерйән Рәжәпов сығыш яһаны. Шулай уҡ сарала ҡатнашыусыларҙы билдәле йырсы, БР Дәүләт Йыйылышы – Ҡоролтай депутаты Айҙар Ғәлимов ҡаршыланы.
Бынан һуң һәләк булғандарҙың ата-әсәләренә «Һәләк булған Ватанды һаҡлаусы ғаиләһенә» почет билдәләре тапшырылды.
Һәйкәл асыуға ҡарата Нуриман районында һабантуй һәм төрлө спорт ярыштары ойошторолдо.


text:
Өфөлә «Via Chappa» төркөмө ағзаһы Булат Әминевтың тәүге клибының презентацияһы була
ӨФӨ, 2016 йыл, 12 ғинуар. /«Башинформ» мәғлүмәт агентлығы, Ксения Калинина/.
14 ғинуарҙа Өфөләге «MusicHall27» ресторанында (Киров урамы, 27) «Via Chappa» төркөмө ағзаһы һәм «Damask» яңы музыкаль проекты солисы Булат Әминевтың «Ҡар» йырына видеоклиптың презентацияһы була. Сара киске сәғәт 10-да башлана. Программала клип ҡарау һәм «Damask» йырҙарын башҡарыу, шулай уҡ «Via Chappa» төркөмөнөң сығышы ҡаралған.
Уның һүҙҙәренсә, клип «Такси» драматик фильмының (Иран) идеяһы менән һуғарылған. Фильмдағы ваҡиғалар Тегеран урамдары буйлап елгән таксиҙа бара. Режиссер Джафар Панахи төп ролде — таксисты уйнай. Автомобилдә ул төрлө кешеләрҙе — мотоциклсы һәм уның ҡатынын, һеңлеһен, күршеһен, өлкән йәштәге ҡатын-ҡыҙҙарҙы осрата.
Йырҙың һүҙҙәрен дә, көйөн Булат Әминев үҙе яҙған. Дүрт минут 12 секундлыҡ клипты өс көн төшөргәндәр.
«Клипты ҡаланың тарихи өлөшөндә төшөрҙөк. 1996 йылда Ишембайҙан республиканың баш ҡалаһына юғары белем алырға килгән ваҡытта минең өсөн Өфө тап ошонда башланды», — тине йырсы.


text:
Етем балаларҙың торлаҡ проблемаларын хәл итеү өсөн республикаға 13 млн. һум аҡса бүленәсәк
РФ субъекттарына 2010 йылға етем һәм ата-әсә ҡарауынан мәхрүм ҡалған балаларҙы, шулай уҡ опекаға (попечителлеккә) алынған балаларҙы торлаҡ менән тәьмин итеүгә бүленәсәк субсидиялар күләме билдәләнде.
Күрһәтелгән маҡсаттарға федераль бюджеттан бөтәһе 1,105 миллиард һумдан ашыу күләмендә средстволар йүнәлтелде. Субсидиялар РФ Хөкүмәтенең 2009 йылдың 31 декабрендәге 1203-сө Ҡарары менән раҫланған Ҡағиҙәләргә ярашлы бүленә. Дөйөм сумманан Башҡортостанға 13,055 миллион һум аҡса киләсәк. Был күрһәткес буйынса беҙҙең республика Волга буйы федераль округы төбәктәре араһында алтынсы урында. Иң ҙур траншты Ырымбур өлкәһе аласаҡ – 27,3 млн. һум, унан ҡала Удмуртия – 24,3 млн. һум, Һарытау өлкәһе – 17,7 млн. һум, Һамар өлкәһе – 16,1 млн. һум, Киров өлкәһе – 13,8 млн. һум.
Был Ҡағиҙәләр положениеларын тормошҡа ашырыу маҡсатында етем балаларҙы 2010 йылға торлаҡ биналары менән тәьмин итеүгә һәм РФ субъекттары бюджеттарының сығымдары һөҙөмтәлелеге күрһәткестәренең маҡсатлы әһәмиәттәренә федераль бюджеттан субсидиялар иҫәбенә РФ субъекттарының сығым йөкләмәләрен өҫтәп финанслау кимәлдәре лә раҫланды. Башҡортостан өсөн өҫтәп финанслау кимәле 45,7 процент күләмендә билдәләнде.


text:
Шәкәр сөгөлдөрөнөң уртаса уңышы - гектарынан 332 центнер
Республикала шәкәр сөгөлдөрөнөң уртаса уңышы гектарынан 332 центнер тәшкил итә. БР Ауыл хужалығы министрлығы матбуғат хеҙмәтенең һуңғы мәғлүмәттәренә ярашлы республикала 603 мең тоннанан ашыу татлы тамыраҙыҡ ҡаҙып алынған, шуның 318,4 мең тоннанан күберәге эшкәртеүгә оҙатылған.
БР ауыл хужалығының консультациялау үҙәге мәғлүмәттәренә ярашлы, төбәктә шәкәр сөгөлдөрө 18,2 мең гектар самаһы, йәғни сәсеү майҙанының 32 процентынан йыйып алынған.
Башҡортостанда шәкәр сөгөлдөрөнөң иң мул уңышы ҡәҙемгесә Благовар районында. Бында һәр гектарҙан уртаса 453 центнер шәкәр сөгөлдөрө алына.
Төбәктең аграр идаралығында әйтеүҙәренсә, әлеге ваҡытта иң күп татлы тамыраҙыҡ Ҡырмыҫҡалы районында йыйып алынған – 100 мең тоннанан күберәк, шулай уҡ Благовар һәм Әлшәй райондарында – 89,6 һәм 75 мең тонна.


text:
Йәштәр театры халыҡ-ара фестивалдең тәүге ике премияһын яуланы
Йошкар-Олала Рәсәйҙең милли республикалары һәм яҡын сит илдәр рус театрҙарының “Дуҫлыҡ күпере” халыҡ-ара фестивале үтте. Унда Мостай Кәрим исемендәге Башҡортостан Республикаһы Милли йәштәр театрының рус труппаһы ҡуйған «Ночевала тучка золотая» спектакле, фестивалдең тәүге ике премияһын яулап, театр форумы фавориты булды.
Өфө театрының спектакле «Иң яҡшы спектакль» номинацияһында беренсе тип танылды, ә төп ролде башҡарыусыларҙың береһе Андрей Ганичев «Иң яҡшы ирҙәр роле» өсөн беренсе премия алды, тип хәбәр итте Милли йәштәр театрының әҙәби бүлеге хеҙмәткәре Айһылыу Сәғитова.
Йәштәр театры Йошкар-Олала 24 ноябрҙә Георгий Константинов исемендәге Академия рус драма театры сәхнәһендлә сығыш яһаны. Башҡортостан театры менән бергә форумда Мәскәү, Ҡазан, Владимир, Күксәтау, Новокузнецк, Чебоксар һәм башҡа ҡалаларҙан коллективтар ҡатнашты.
Бөгөн «Ночевала тучка золотая» Йәштәр театрының иң популяр театраль спектакле булып тора. Был спектакль театр сәхнәһендә икенсе миҙгел барыуға ҡарамаҫтан, уға әле лә билеттар алыуы ҡыйын.
Был спектакль тураһында театр тәнҡитселәре бик ыңғай фекерҙә. Атап әйткәндә, Евгений Вахтангов исемендәге Дәүләт академия театрының әҙәби редакторы Людмила Остропольская уны “Алтын битлек” Милли театр премияһына дәғүә итеүгә сығарырға тәҡдим итте.


text:
Фото:
Башҡортостан һәм Сыуашстан кинематографтары видеокүпер ойошторҙо
Фото:
ӨФӨ, 2016 йыл, 8 июнь. /«Башинформ» мәғлүмәт агентлығы, Ләйлә Аралбаева/.
Өфөләге «МелодиАрт» ресторанында «Чебоксар кинофестивале ауазы» тип аталған сара үтте. Ул башҡорт фильмдарының бәләкәй халыҡтар кинематографына арналған IX Чебоксар халыҡ-ара кинофестивале йомғаҡтары буйынса ойошторолдо. Быйыл Чебоксарҙағы фестивалдә «Етегән» (режиссеры — Айсыуаҡ Йомағолов, продюсеры — Рияз Исхаҡов), «Өс хат» (реж. Руслан Юлтаев) һәм «Пилорама» (реж. Айнур Асҡаров) фильмдары ҡатнашты.
Сараны ойоштороусы булып Башҡортостандың Кинематографистар союзы сығыш яһаны. Кинематографистар союзының матбуғат секретары Зөһрә Бураҡаева әйтеүенсә, төрлө төбәктәрҙәге кинематографистарҙың артабанғы берлектәге проекттар өсөн бер-береһе менән яҡындан танышыу теләге фестивалдең төп маҡсаты булды. Сарала ҡатнашыусылар, башҡорт режиссерҙары, журналистар түңәрәк өҫтәлгә йыйылды. Осрашыу башында Чебоксарҙағы фестивалде ойоштороусыларҙың береһе Максим Матросов менән скайп-конференция уҙғарылды.
Һуңынан фестивалдә Гран-при яулаған «Февраль» фильмы күрһәтелде һәм башҡарма продюсер Адам Дунаев менән скайп-конференция ойошторолдо. 1944 йылда чечендарҙы депортациялау хаҡында бәйән иткән фильм журналистарҙа күп һорауҙар тыуҙырҙы. Башҡортостан кино эшмәкәрҙәрен Чечняла милли кинематографияны үҫтереү, Кинематографистар союзы эшмәкәрлеге мәсьәләләре ҡыҙыҡһындырҙы.
Сараның спикеры, «Р.И. Продакшн» студияһы продюсеры Артем Косар Өфөләге Сыуаш милли-мәҙәни автономияһы рәйесе Владимир Ивановҡа фестивалгә барыуҙа ярҙам иткәне һәм Башҡортостан Журналистар союзы рәйесе Лом-Али Исраиловҡа сараны ойоштороуҙа ярҙам күрһәткәне өсөн рәхмәт белдерҙе.


text:
9 һәм 10 ғинуарҙа көслө ҡар яуыуы көтөлә
Башҡортостанда 9 һәм 10 ғинуарҙа көслө ҡар яуыуы һәм буран сығыуы көтөлә, тип иҫкәртә Рәсәй Гидрометеорология үҙәге.
Синоптиктарҙың мәғлүмәттәренә ярашлы, республикала көндөң болотло булыуы һәм ҡар яуыуы, кәм тигәндә, аҙна аҙағына тиклем һаҡланасаҡ. Алдағы ике көндә һауа температураһы төндә 8-12 градус һыуыҡтан түбән төшәсәк. Көндөҙ төбәктә минус ике-биш градусҡа тиклем йылытасаҡ.
Йәкшәмбе, 12 ғинуарҙа, температураның төндә минус 4 градусҡа тиклем һәм көндөҙ минус бер-ике градусҡа тиклем күтәрелеүе күҙаллана.


text:
Өфөлә республика туған тел байрамы булды
ӨФӨ, 2015 йыл, 27 февраль. /«Башинформ» мәғлүмәт агентлығы, Әлим Фәйезов/.
Башҡортостандың Мостай Кәрим исемендәге Милли йәштәр театрында республика туған тел байрамы үтте. Уны республиканың Мәҙәниәт министрлығы менән Халыҡтар дуҫлығы йорто ойошторҙо.
Сарала республика Башлығы Хакимиәте, Башҡортостандың Мәҙәниәт министрлығы, Мәғариф министрлығы, Халыҡтар дуҫлығы йорто, республиканың милли-мәҙәни берләшмәләре вәкилдәре булды.
Театр фойеһында Башҡортостандың Милли китапханаһы, Милли әҙәби музейы һәм Өфөнөң 8-се Халыҡтар дуҫлығы китапханаһының Әҙәбиәт йылына һәм Туған тел көнөнә арнап әҙерләгән китап күргәҙмәһе урынлашҡайны. Күргәҙмә-йәрминкәне Зәйнәб Биишева исемендәге Башҡортостан «Китап» нәшриәте ойошторҙо.
Байрам концертында сәнғәт эшмәкәрҙәре һәм фольклор коллективтары ҡатнашты.
Концерт Туфан Миңнуллиндың «Мин — ҡатын-ҡыҙ» спектакленән күренеш һәм «Бишек йыры» менән асылды. Уны Мәжит Ғафури исемендәге Башҡорт дәүләт академия драма театры артистары төрлө телдәрҙә башҡарҙы. Башҡорт, татар, еврей, әрмән, поляк, сыуаш һәм украин йәкшәмбе мәктәптәре коллективтары йыр-бейеүҙәр менән сығыш яһаны. ШОС һәм БРИКС саммиттарының визит карточкалары булараҡ 15-се һәм 23-сө урта дөйөм белем биреү мәктәптәре уҡыусылары ҡаҙаҡ һәм һинд бейеүҙәрен күрһәтте.
Башҡортостандың Яҙыусылар союзы ағзалары шағирҙар Әхмәр Үтәбай, Светлана Чураева, Илдус Фазлетдинов, Геннадий Тимофеев туған телдәрендә шиғырҙарын уҡыны, Рәми Ғарипов исемендәге 1-се республика гимназияһының «Аҡйондоҙ» халыҡ бейеүҙәре ансамбле башҡорт һәм мордва бейеүҙәре менән шатландырҙы.
Тамашаны Өфөнөң белем биреү учреждениелары уҡыусылары ҡараны, тип хәбәр иттеләр Башҡортостандың Халыҡтар дуҫлығы йортоноң матбуғат хеҙмәтенән.


text:
Салауат Харасов: «Контроль-иҫәп палатаһы тикшереүҙәре һөҙөмтәһендә Башҡортостан бюджетына 465 млн һум ҡайтарылған»
— Уҙған йыл эсендә генә контролдә тотоу саралары һөҙөмтәһендә ойошмалар иҫәбенә һәм бөтә кимәлдәге бюджетҡа 465 миллион һум аҡса кире ҡайтарылды, мөлкәтте һөҙөмтәһеҙ файҙаланыуҙан килеп тыуған бер ярым миллиард һум күләмендәге зыян ҡапланды, — тип хәбәр итте бөгөн Рәсәй Федерацияһы Контроль-иҫәп органдары ассоциацияһы Президиумының ултырышында Башҡортостандың Контроль-иҫәп палатаһы башлығы Салауат Харасов.
Ултырышта, республикала бюджет средстволарын файҙаланыуға дәүләт финанс контроленең һөҙөмтәле системаһы булдырылды, республиканың Контроль-иҫәп палатаһы тураһындағы закон яңыртылды һәм уның составы көсәйтелде, Башҡортостан Республикаһының Контроль-иҫәп органдары советы ойошторолдо, тип билдәләнде.
Торлаҡ-коммуналь хужалыҡта аҡсаның нисек файҙаланылыуын контролдә тотоу Контроль-иҫәп органдары ассоциацияһы Президиумының бөгөнгө күсмә ултырышындағы төп тема булды. Ошоға бәйле Салауат Харасов республика етәкселегенең торлаҡ-коммуналь хужалыҡты күҙ уңынан ысҡындырмауын һәм уның граждандар йәшәйешенең сифатын билдәләүсе өҫтөнлөклө өлкә булыуын билдәләне. Башҡортостандың Контроль-иҫәп палатаһы был өлкәлә ресурстар менән нисек идара ителеүен контролдә тота.
БР Контроль-иҫәп палатаһы башлығы әйтеүенсә, дүрт йыл эсендә Башҡортостан күп фатирлы йорттарҙа капиталь ремонт үткәреү һәм граждандарҙы авария хәлендәге йорттарҙан икенсеһенә күсереү өсөн республика һәм урындағы бюджеттарҙан өҫтәп финанслау менән бергә дөйөм алғанда Торлаҡ-коммуналь хужалыҡты реформалаштырыуға булышлыҡ итеү фондынан 11 млрд һумдан ашыу аҡса йәлеп иткән.
Был адреслы программаларҙың ижтимағи-иҡтисади һөҙөмтәһе ғәйәт ҙур. 2008-2011 йылдарҙа дөйөм майҙаны 4 млн квадрат метрлыҡ меңдән ашыу күп фатирлы йорт ремонтланған, 225 меңгә яҡын кеше йәшәү шарттарын яҡшыртҡан һәм 14 меңдән ашыу кеше бөтә уңайлыҡтары булған фатирҙарға күсерелгән.
Ошо дәүләт ресурстары һөҙөмтәле үҙләштерелһен өсөн, БР Контроль-иҫәп палатаһы Торлаҡ-коммуналь хужалыҡты реформалаштырыуға булышлыҡ итеү фонды менән Фонд тарафынан күрһәтелгән финанс ярҙамының нигеҙлелеге һәм уларҙы ҡулланыуҙың һөҙөмтәлелеге мәсьәләләре буйынса килешеү төҙөнө.
Һуңғы ике йылда республика ревизорҙары муниципаль берәмектәрҙең күбеһен Фонд средстволарын маҡсатлы һәм һөҙөмтәле ҡулланыуға тикшерҙе.
— Танырға кәрәк, тармаҡты яңыртыу буйынса инвестицияларҙы үҙләштергәндә етешһеҙлектәр бар, — тине Салауат Харасов. — Ремонт эштәрен башҡарыу өсөн торлаҡ бина хужаларының подряд ойошмаларын һайлағанда ҡағиҙәләрҙе боҙоуы конкуренцияны сикләй, һәм уларҙың сифатһыҙ башҡарылыуына, билдәләнгән ваҡытҡа өлгөртмәүҙәренә килтереүе ихтимал.
Шул уҡ ваҡытта Башҡортостандың Контроль-иҫәп палатаһы башлығы федераль ҡануниәттә контракттың башланғыс хаҡын билдәләүгә берҙәм ҡараш булмауын һыҙыҡ өҫтөнә алды. Ошоноң арҡаһында ведомство был өлкәлә норматив-хоҡуҡи акт әҙерләргә тәҡдим итте. Бынан тыш, бюджет ресурстарын һаҡлау маҡсатында дәүләт контрактына нигеҙһеҙ ҡулланылған бюджет аҡсаһын кире ҡайтарыуҙы регламентлаусы пункт индереү тәҡдиме әйтеп ишеттерелде.
Салауат Харасов президиумды бер тапҡыр ҙур күләмдә торлаҡ биналар һатып алыуға конкурс документацияһын төҙөү практикаһына иғтибар итергә саҡырҙы. Был иҫәпле генә фатир һатырға мөмкинлеге булған төҙөүселәрҙең ҡатнашыуын сикләй. Ошо рәүешле эре төҙөүселәр менән генә сикләнгән конкуренцияла бюджет аҡсаһын күп экономиялап булмай.
Контроль-иҫәп палатаһы башлығы был программаларҙы уңышлы тормошҡа ашырыуға ҡамасаулаған бер нисә мәсьәләне билдәләп үтте. Улар иҫәбендә ул йорттарҙы авария хәлендә тип танылыу срогының ҡәтғи рәүештә 2010 йылдың 1 ғинуарына тиклем билдәләнеүен атаны. Ошоноң арҡаһында был датанан һуң авария хәлендә тип табылған йорттарҙы адреслы программаға индереп булмай.
Ведомство алдында торған бурыстар иҫәбендә Салауат Харасов энергия ресурстарын рациональ файҙаланыуҙы контролдә тотоусы саралар комплексын һәм энергия ҡулланыу, энергия һаҡлау өлкәһендә бюджет аҡсаһын файҙаланыуҙың һөҙөмтәлелеген күтәреүҙе күрһәтте.
Әлеге ваҡытта Контроль-иҫәп палатаһы Рәсәй Иҫәп палатаһы менән берлектә Торлаҡ-коммуналь хужалыҡты реформалаштырыуға булышлыҡ итеү фонды менән бүленгән аҡсаның нисек тотонолоуын тикшереү һәм электр, йылылыҡ энергияһына тарифтар үҙгәреүенә мониторинг буйынса контроллек итеү сараларында ҡатнаша. Тикшереү һөҙөмтәләре билдәләнгән ваҡытта Башҡортостан Президентына һәм Рәсәй Федерацияһының Иҫәп палатаһына тапшырыласаҡ.


text:
Башҡортостандан һайланған Дума депутаттары республика мәнфәғәтендә хеҙмәттәшлек итергә теләй
Башҡортостандан һайланған Дәүләт Думаһы депутаттары республика мәнфәғәтендә хеҙмәттәшлек итергә ниәтләй, тип белдерҙе «Башинформ» агентлығында үткән матбуғат конференцияһында Дәүләт Думаһының Гражданлыҡ, енәйәт, арбитраж һәм процессуаль ҡануниәт буйынса комитеты рәйесе Павел Крашенинников.
Дәүләт Думаһына дүртенсе тапҡыр һайланған Павел Крашенинников алтынсы саҡырылыш Дәүләт Думаһында Башҡортостандан һайланған депутаттар төркөмөнөң координаторы итеп билдәләнгән. Республика мәнфәғәттәрен әлеге Думала дүрт фирҡәнең исемлектәре буйынса һайланған 16 депутат яҡлай:12 депутат — «Берҙәм Рәсәй»ҙән, икеһе – Рәсәй Федерацияһының Коммунистар партияһынан, Рәсәйҙең Либераль-демократик партияһынан һәм «Ғәҙел Рәсәй»ҙән берәр кандидат.
—Дәүләт Думаһында беҙ республика ихтыяждары өсөн ойошҡан рәүештә эшләргә йыйынабыҙ, — тип билдәләне Павел Крашенинников.
Депутаттар ай һайын берлектә ултырыштар үткәреү тураһында һөйләшеп килеште, улар билдәле закон проекттарын тикшереүгә йәки закондар сығарыу эшмәкәрлегендәге өҫтөнлөктәрҙе билдәләүгә арналасаҡ. Был ултырыштарға Башҡортостандың закондар сығарыу һәм башҡарма власть вәкилдәре лә саҡырыласаҡ.


text:
Республикала аҙыҡ-түлек кәрзине йыл башынан алып 6 процентҡа ҡиммәтләнгән
ӨФӨ, 2014 йыл, 19 ноябрь. /«Башинформ» мәғлүмәт агентлығы, Эльвира Латипова/.
Бер айға иҫәпләнгән минималь аҙыҡ-түлек тупланмаһы республикала йыл башынан алып 6 процентҡа ҡиммәтләнгән һәм хәҙер 2780,63 һум тора, тип хәбәр итә Башҡортостанстат. Шул уҡ ваҡытта дөйөм инфляция кимәле төбәктә ғинуар-октябҙә 7 процент тәшкил иткән, ә аҙыҡ-түлеккә хаҡтар 8,8 процентҡа үҫкән.
Аҙыҡ-түлек кәрзиненең хаҡы хеҙмәт йәшендәге ир-егет өсөн иң кәм аҙыҡ-түлек тупланмаһының хаҡы нигеҙендә билдәләнә. Методология РФ Хөкүмәте ҡарары менән раҫланған.


text:
Профсоюздар Беренсе майға әҙерләнә
Башҡортостан Республикаһының Профсоюздар федерацияһы Өфөлә Беренсе май митингыһын үткәреүгә әҙерләнә. Был турала БР Профсоюздар федерацияһы рәйесе Әмирхан Сәмерханов хәбәр итте.
Мәскәү метроһындағы күптән түгел булып үткән фажиғәле ваҡиғаларҙы иҫәпкә алып, Әмирхан Сәмерханов әйтеүенсә, Өфөнөң хоҡуҡ һаҡлау органдары хеҙмәткәрҙәре митинг үткәргән ваҡытта именлекте тәьмин итеү буйынса айырыуса етди саралар күрәсәк.
— Был сараның бер ниндәй провокацион ғәмәлдәрһеҙ һәм экстремистик акттарһыҙ үтеүе бик мөһим, — тине БР Профсоюздар федерацияһы рәйесе.
Әмирхан Сәмерхановтың һүҙҙәренә ҡарағанда, митингыла профсоюздарҙың талаптарын һәм лозунгыларын яҡларға әҙер булған сәйәси партиялар ҙа ҡатнаша ала. Мәҫәлән, әлеге ваҡытта “Берҙәм Рәсәй” сәйәси партияһының Башҡортостан бүлексәһе менән ошондай килешеүгә өлгәшелгән.
Республика Профсоюздар Федерацияһы хеҙмәтсәндәрҙең Беренсе май митингы резолюцияһын әҙерләгән дә инде. Унда бөтә кимәлдәрҙәге ҡануниәт һәм башҡарма власть органдарына талаптар бирелгән. Улар араһында – халыҡты эш менән тотороҡло тәьмин итеү, йәшәү минимумынан кәмерәк табыштарҙы һалым һалыуҙан азат итеү, 2010 йылда дәүләт һәм муниципаль учреждениелар хеҙмәткәрҙәренең эш хаҡын индексациялау, эшһеҙлек буйынса пособиены арттырыу, энергия өсөн һәм коммуналь хеҙмәтләндереүҙәргә тарифтарҙың үҫеүен сикләү.


text:
Эшһеҙлек буйынса пособиеның уртаса күләме 3411 һумға тиң
Эшһеҙлек буйынса пособиеның уртаса күләме Башҡортостанда апрель айында 3411 һумды, йәғни эшкә яраҡлы халыҡ өсөн йәшәү минимумы күләменең 59 процентын тәшкил итте.
Башҡортостандың Халыҡты эш менән тәьмин итеү дәүләт хеҙмәте идаралығынан хәбәр итеүҙәренсә, эшһеҙлек буйынса минималь күләмдә пособие алыусылар өлөшө — 38 процентты, иң ҙур пособие алыусылар 35 процентты тәшкил иткән.
1 майға ҡарата республиканың мәшғүллек хеҙмәтендә 28 меңгә яҡын эшһеҙ иҫәптә тора, шуларҙың 40 проценты – ауыл кешеләре.
Хәтерегеҙгә төшөрәйек, Башҡортостанда йәшәү минимумының күләме, уртаса алғанда, 2012 йылдың беренсе кварталында бер айға эшкә яраҡлы граждандар өсөн 5857 һумға етте. Балалар өсөн йәшәү минимумы әле — 5391 һумға, пенсионерҙар өсөн 4470 һумға тиң.


text:
Башҡортостанда «Рәсәйҙең йәш эшҡыуары» конкурсына заявкалар ҡабул итеү дауам итә
«Рәсәйҙең йәш эшҡыуары» конкурсының төбәк этабына заявкалар ҡабул итеү 2012 йылдың 10 июленә тиклем дауам итә. Сараны ойоштороусылар булып Башҡортостан Республикаһының Эшҡыуарлыҡ һәм туризм буйынса дәүләт комитеты һәм төбәктең Йәштәр сәйәсәте һәм спорт министрлығы сығыш яһай.
Ойоштороусылар хәбәр итеүенсә, еңеүселәр ҡиммәтле приздар һәм дипломдар менән бүләкләнәсәк, шулай уҡ конкурстың бөтә Рәсәй этабында ҡатнашыуға тәҡдим ителәсәк.
Бәйгелә 14-30 йәштәрҙәге йәш эшҡыуарҙар ҡатнаша ала.
Заявкалар Өфө ҡалаһы, Ленин урамы, 10 адресы буйынса Башҡортостандың Йәштәр сәйәсәте һәм спорт министрлығында ҡабул ителә.
Конкурстың төбәк этабы һөҙөмтәләре Йәштәр эштәре буйынса федераль агентлыҡ сайтында урынлаштырыласаҡ.
Иҫегеҙгә төшөрәбеҙ, 2012 йылдың «Рәсәйҙең йәш эшҡыуары» конкурсының төбәк этабы Өфөлә 10 майҙа старт алғайны.


text:
Киләһе йылдан республикала ҙур юл проекттарын ғәмәлгә ашырыу башлана Фото: Олег Яровиков
Киләһе йылдан республикала ҙур юл проекттарын ғәмәлгә ашырыу башлана
Киләһе йылдан республикала ҙур юл проекттарын ғәмәлгә ашырыу башлана Фото: Олег Яровиков
ӨФӨ, 2015 йыл, 14 май. /«Башинформ» мәғлүмәт агентлығы, Артур Басиров/.
2016 йылдың 1 ғинуарынан Башҡортостанда Өфө ҡалаһынан М-5 федераль трассаһына яңы сығыу юлы һәм Стәрлетамаҡ — Ҡағы — Магнитогорск автомобиль юлы һалына башлаясаҡ. Был хаҡта Башҡортостандың Транспорт һәм юл хужалығы буйынса дәүләт комитеты коллегияһында Проектлы финанслауҙың федераль үҙәге директоры Александр Яшечкин хәбәр итте. Ике проект та әҙер, улар буйынса килешеү һәм конкурс документтары әҙерләнгән, тип билдәләне ул.
Александр Яшечкин һүҙҙәренсә, Өфөнән М-5 трассаһына сығыу юлы өс өлөштән: автомобиль юлы туннеленән, күперҙән һәм уларҙы федераль трасса менән тоташтырыусы юлдан тора. Стәрлетамаҡ — Ҡағы — Магнитогорск юлын төҙөү ике этапҡа бүленгән. Тәүгеһе — 80 саҡрым оҙонлоҡтағы Стәрлетамаҡ — Ҡағы юлы участкаһын яңыртыу. Икенсе бурыс — 78, 5 саҡрымлыҡ Ҡағы — Магнитогорск участкаһын проектлау һәм төҙөү.
Хәҙер ошо проекттар буйынса финанс моделе булдырылған. Ул ике осраҡта ла оҡшаш һәм шәхси инвестициялар йәлеп итергә мөмкинлек бирә.
Юлдарҙы түләүле итеү күҙ уңында тотола. «Түләү күләмен республика билдәләй. Ағымдағы трафикка ярашлы М5 проекты буйынса еңел автомобилдәр өсөн бер тапҡыр юл йөрөү хаҡы — 150, йөк машиналары һәм автобустар өсөн 300 һум. Урындағы автомобиль хужалары йыллыҡ абонемент һатып ала ала. Стәрлетамаҡ — Ҡағы — Магнитогорск юлындағы тарифтар: еңел автомобилдәр — бер саҡрым өсөн 10 һум, йөк машиналары өсөн 20 һум», — тип һөйләне Александр Яшечкин.
2015 йылдың икенсе-өсөнсө кварталында ике проект буйынса ла конкурс иғлан итеү, 2016 йылдың 1 ғинуарынан төҙөлөштө башлау күҙ уңында тотола.


text:
Рөстәм Хәмитов: «Конституция – ул дәүләтебеҙҙең хоҡуҡи нигеҙе»Фото: Олег Яровиков
Рөстәм Хәмитов: «Конституция – ул дәүләтебеҙҙең хоҡуҡи нигеҙе»
Рөстәм Хәмитов: «Конституция – ул дәүләтебеҙҙең хоҡуҡи нигеҙе»Фото: Олег Яровиков
Башҡортостан Президенты Рөстәм Хәмитов Рәсәй Федерацияһы һәм Башҡортостан Республикаһы Конституцияларының 20 йыллығына арналған тантаналы йыйылышта ҡатнашты, ул Дәүләт Йыйылышы – Ҡоролтай Йортонда үтте. Республика етәксеһе сарала ҡатнашыусыларҙы юбилей датаһы менән ҡотланы, Башҡортостандың дәүләт наградаларын тапшырҙы.
— Конституция – ул хоҡуҡи фундамент һәм каркас, уларҙа, образлы әйткәндә, дәүләтебеҙ бинаһының хоҡуҡи һәм норматив документтар формаһында тиҫтәләгән мең элементтарҙан һалынған стеналары тора. Бындай һыналған юридик конструкцияһыҙ дәүләт тә, сәйәси институттар ҙа, йәмғиәт тә йәшәй алмай.
Яңы Конституция хәҙерге Рәсәй федерализмының нигеҙе булып тора. Уның принциптары һәм положениелары бөтә ғәмәлдәге хоҡуҡ һәм ҡануниәт системаһы өсөн мөһим роль уйнай. 1993 йылғы Конституция хәҙерге донъяның иң ҙур федератив дәүләте өсөн берләштереүсе башланғыс булды. Территорияһы буйынса ғына түгел, ә төрлө социаль-иҡтисади хәлдәге, үҙ милли һәм мәҙәни һыҙаттары булған субъекттар иҫәбе буйынса ла, — тине Рөстәм Хәмитов.
1993 йылда ҡабул ителгән Башҡортостан Республикаһы Конституцияһы «төбәгебеҙҙең дәүләт-хоҡуҡи, социаль-иҡтисади һәм мәҙәни үҫеш йүнәлешен билдәләне», тине республика башлығы.
— Бөгөн Төп закондың иҡтисади роле үҫә бара. Төп закондың нормалары һәм принциптары власть органдарының мөһим иҡтисади ҡарарҙар ҡабул итеүен билдәләй, һәм ошо моделде эксперттар «конституция иҡтисады» тигән яңы термин менән атаны.
Милекселәрҙең, иҡтисад майҙанындағы башҡа субъекттарҙың хоҡуҡтары һәм азатлыҡтары иҡтисад өлкәһендә мөнәсәбәттәрҙе көйләүсе статьяларҙың төп нигеҙе булып тора. Конституция шәхси, дәүләт, муниципаль һәм башҡа милекселек формаларын тигеҙ яҡлай. Ошо положениелар нигеҙендә беҙ иҡтисадыбыҙҙы, хәҙерге заман иҡтисадын яңыртыу өсөн ныҡлы ҡануниәт базаһы булдырҙыҡ. Инвесторҙар өсөн етди льготалар билдәләнек. Хәҙер ике тиҫтәләп яңыртылған инвестиция закондары һәм норматив хоҡуҡи акттар уларҙың мәнфәғәтен яҡлай. Был беҙгә иҡтисадыбыҙҙың перспективалы «үҫеш нөктәләрен» һалырға мөмкинселек бирҙе.
Шул уҡ ваҡытта беҙҙең өсөн иҡтисади үҫеш – үҙмаҡсат түгел, ә социаль мәсьәләләрҙе хәл итеү, халҡыбыҙҙың тормош сифатын яҡшыртыу өсөн сара, нигеҙ. Лайыҡлы тормош һәм кешенең ирекле үҫеше – власть мәрхәмәте түгел, ә граждандарҙың конституцион хоҡуғы. Беҙҙең сәйәсәт ғаиләләргә һөҙөмтәле ярҙам итеүгә, әсәлек һәм балалыҡты яҡлауға, өлкән быуынға ярҙам итеүгә, белем биреү һәм һаулыҡ һаҡлауҙы, мәҙәниәт һәм спортты үҫтереүгә йүнәлтелгән. Беҙҙең бурыс – артабан да конституциябыҙҙың төп принциптарын һөҙөмтәле тормошҡа ашырыуҙы тәьмин итеү, — тип һыҙыҡ өҫтөнә алды Башҡортостан Президенты.


text:
Фото:
Истанбулда башҡорт һабантуйы үтәсәк
Фото:
Истанбул ҡалаһында Башҡортостан Республикаһының Фән һәм мәҙәниәт көндәрен һәм 5-се башҡорт һабантуйын әҙерләү тамамлана. Был турала Башҡортостан Республикаһының Tөркиә Республикаһындағы вәкиле Каншаубий Мизиев хәбәр итте.
21 майҙа Истанбул университетында Башҡорт дәүләт университеты менән Истанбул университеты араһында Хеҙмәттәшлек тураһында килешеүгә ҡул ҡуйыу һәм Әхмәт-Зәки Вәлидиҙең 120 йыллыҡ юбилейына арналған "Европа халыҡтарының тарихы һәм мәҙәниәте: үткән, бөгөнгө, киләсәк" халыҡ-ара ғилми-ғәмәли конференцияһын үткәреү планлаштырылған.
Шул уҡ көндө кис "Решад Нури сәхнәһе" театрында Мәжит Ғафури исемендәге Башҡорт академия драма театры артистары ҡуйыуында "Әхмәтзәки Вәлиди" спектакле күрһәтеләсәк.
22 майҙа, традицион рәүештә, боронғо Истанбул үҙәгендә — Мәхмәт Акиф Эрсой паркында, бөтә донъяға билдәле Изге София ғибәҙәтханаһы менән Зәңгәр мәсет эргәһендә, башҡорт милли байрамы – һабантуй үтәсәк.
Был мөһим ваҡиғаға тиклем бер нисә көн алдан Истанбулда ошо сараға саҡырып, матур итеп биҙәлгән бильбордтар, алтаҡталар барлыҡҡа килде.
Төркиәнең мәҙәни баш ҡалаһында һабантуй үткәреү традицияһы 2006 йылда башланды, һәм 22 майҙа башҡорт һабантуйы бында инде бишенсе тапҡырына үткәрелә. Беҙҙең милли һабан байрамы ҡала халына һәм ҡунаҡтарына бик тә оҡшаны, һәм улар уны түҙемһеҙләнеп көтөп ала.


text:
Баш ҡалала төҙөүселәр өсөн вакансиялар йәрминкәһендә 600 кеше ҡатнашты
Баш ҡалала төҙөүселәр өсөн вакансиялар йәрминкәһендә 600 кеше ҡатнашты. Төҙөлөш ойошмаларынан тыш, эшкә урынлаштырыу буйынса әлеге сарала сауҙа, дөйөм туҡланыу, транспорт, һаҡ предприятиелары, шулай уҡ консультацион хеҙмәттәр күрһәткән ойошмалар ҡатнашты, тип хәбәр иттеләр баш ҡаланың Халыҡ мәшғүллеге үҙәгенән. Улар 350-нән ашыу буш эш урыны тәҡдим итте.
— Эш тәҡдим итеүселәр менән әңгәмәләшеүҙә ҡатнашҡандар араһынан яҡынса 50 кеше эшкә саҡырыу алды. Эшһеҙҙәр араһынан йәнә 25 кешене предприятие һәм ойошма вәкилдәре беҙҙең мәғлүмәт базаһынан һайлап алды, — тип хәбәр итте «Башинформ» агентлығына Өфөнөң Халыҡты эш менән тәьмин итеү үҙәгенең предприятиелар менән бәйләнештәр бүлеге начальнигы Ирина Турчина.
Киләһе бындай сара Өфөлә 16 августа үтә, унда һаҡ предприятиелары үҙ вакансияларын тәҡдим итәсәк.


text:
«Өфө» футбол клубы көйәрмәндәре менән осраша
«Өфө» футбол клубы 18 апрелдә Ҡала мәҙәниәт һарайында миҙгел алдынан көйәрмәндәре менән осрашыу үткәрә.
Клубтың матбуғат хеҙмәтенән хәбәр итеүҙәренсә, осрашыу программаһында команданың яңы ағзалары менән таныштырыу, алдағы 2011-2012 йылдар миҙгеленә маҡсаттарҙы иғлан итеү, артистарҙың һәм Өфө ҡалаһының иң яҡшы КВН командаларының береһенең сығыштары ҡаралған.
Һәр көйәрмәндең «Өфө» футбол клубы етәкселегенә, тренерҙар штабына һәм футболсыларға һорауҙар биреү мөмкинлеге буласаҡ.
Иң яҡшы һорау авторҙарына махсус бүләктәр әҙерләнгән.
Кисә һуңында осрашыуға килеүселәр команданың баш тренеры Андрей Канчельскис һәм уйынсылар менән фотоға төшә аласаҡ.


text:
Башҡортостандың төҙөлөш тармағы көрсөктән һуң аяҡҡа баҫа башланы
Киләһе йылда Башҡортостанда 100 мең квадрат метрҙан башлап унан ҙурыраҡ майҙанлы биш-алты ҙур проект төҙөү планлаштырыла. Был хаҡта Инвестициялар, күсемһеҙ милек һәм девелопмент форумының пленар ултырышында Башҡортостандың Төҙөлөш һәм архитектура буйынса дәүләт комитеты рәйесе урынбаҫары Григорий Невоструев белдерҙе.
Атап әйткәндә, Максимовка һәм Глумилино биҫтәләрен комплекслы үҙләштереү көтөлә.
— Бөгөнгө көндә ҡала хакимиәте менән берлектә беҙ был объекттарҙы инженерлыҡ инфраструктураһы менән тәьмин итеү мәсьәләһен ҡарайбыҙ, — тине ул.
Григорий Невоструев һүҙҙәренсә, республиканың төҙөлөш индустрияһы көрсөк эҙемтәләренән һуң яйлап аяҡҡа баҫа башлаған.
— Пландар һәм эштәр күп. Киләсәктә улар тағы артасаҡ, тип уйлайым, — тип һыҙыҡ өҫтөнә алды дәүләт комитеты рәйесе урынбаҫары. – Проекттарҙың бер өлөшө тормошҡа ашырыла башланы ла инде. 2012 йылда республикала халыҡтың социаль төркөмөнә һәм территорияларҙы үҙләштереү өсөн яңы комплекстарға ярҙам күрһәтеү буйынса программаларҙы үҫтереү механизмдары булдырыласаҡ, тип көтөлә.


text:
Өфөлә социаль торлаҡ төҙөүгә бушлай ер бирелә башлаясаҡ
Өфөлә Башҡортостандың дәүләт унитар предприятиелары менән ойошторолған социаль йүнәлешле коммерцияға ҡарамаған ойошмаларына торлаҡ төҙөү өсөн бушлай ер участкалары бирелә башлаясаҡ. Әүәлерәк республика етәкселеге ошондай участкалар биреү тураһында ҡарар ҡабул иткәйне. Бөгөн Өфө биләмәһендә участкалар биреү тәртибен ҡала депутаттары раҫланы.
Ҡала хакимиәте башлығының беренсе урынбаҫары Ринат Сәғитов билдәләүенсә, был документ комиссия ултырыштарында һәм ҡала Советы президиумында күп тапҡыр тикшерелеп, еренә еткереп эшләнде. Тикшереү дауамында башлыса ҡала прокуратураһы тәҡдимдәрен иҫәпкә алған бер нисә төҙәтмә индерелде.
Депутаттар менән раҫланған тәртипкә ярашлы, Өфө биләмәһендәге ер участкалары социаль торлаҡ төҙөү өсөн коммерцияға ҡарамаған ойошмаларға, аукцион үткәрмәйенсә, бушлай биреләсәк. Әммә бындай участкаларҙы алыу өсөн ойошмалар ғариза һәм кәрәкле документтар пакеты тапшырғанда социаль йүнәлешле ойошма менән Башҡортостандың вәкәләтле дәүләт башҡарма власть органы араһында төҙөлгән торлаҡ биналар төҙөлөшөнә субсидиялар күсереү тураһындағы килешеүҙең күсермәһен бирергә тейеш буласаҡ.
Бындай документтың булыуы бушлай ер участкаһы алыуға дәғүә иткән социаль йүнәлешле ойошмаға ысынлап та социаль торлаҡ төҙөүгә республика бюджетынан маҡсатлы средстволар бүленәсәген аңлата. Ҡала депутаттары фекеренсә, бындай килешеүҙең мотлаҡлығы бушлай ер участкалары бүлгәндә коррупцияға мөмкинлек ҡалдырмаясаҡ, һәм улар ысынлап социаль торлаҡ төҙөйәсәк ойошмаларға ғына биреләсәк.
Әгәр ер алған ойошма уны билдәләнгән ваҡыт эсендә үҙләштермәһә, бындай ойошмаға башҡаса участка бирелмәй.